Hum Bhojpuria – Page2– Hum Bhojpuria\nHum BhojpuriaMay 6, 20221min1320\nशरणार्थी बने के मजबूर बाण यूक्रेनी\nतारकेश्वर राय तारक\nसमय बड़ा बलवान होला, ई कब केकरा सामने कवना रूप में आई कहल मोसकिल बा। देखीं ना कुछ समय पहिले तक यूक्रेन के नागरिक सपनो में ना सोचले होखिहन कि युद्ध जइसन कवनो बिपत से दू दू हाँथ करे के परी। काहे रूस रिसिया गइल आ यूक्रेन पर हमला कई दिहलस ?\nसोवियत संघ 25 दिसम्बर 1991 के टूटल गइल आ 15 गो स्वतंत्र गणराज्यन के नीव पड़ल, जेकर नाव रहे- आर्मीनिया, अज़रबैजान, बेलारूस, इस्टोनिया, जॉर्जिया, कजाखस्तान, कीर्गिस्तान, लातिवा, लिथुआनिया, मालदोवा, रूस, ताजिकिस्तान, तुर्कमेनिस्तान, यूक्रेन अउरी उज़्बेकिस्तान।\nसोवियत संघ टूटला के बादो रूस आ यूक्रेन के संबंध ठीके ठाक रहे। यूक्रेन के विदेश नीति पर रूस के प्रभाव साफ झलके। स्वतन्त्र होखला के बावजूद रूसी शासन के आदेश पर ही काम करे यूक्रेन सरकार। हर दिन होत ना एक समाना, समय के साथ हालत करवट लिहलस महंगाई बढे लागल अर्थब्यवस्था बिगड़े लागल। गिनती में कम होखला के बावजूद रूसी भाषा भाषी लोगन के शासन बहुसंख्यक यूक्रेनी लोग के निक ना लागत रहे एही से गते-गते विद्रोह के चिंगारी सुनगे लागल। यूक्रेनी अवाम के घोर बिरोध के चलते रुस के समर्थक राष्ट्रपति के पद छोड़ के भागे के परल, तत्कालीन राष्ट्रपति ज़ेलेंस्की 2019 में यूक्रेन के संविधान में फेरबदल करके खुद के यूरोपीय संघ अउरी नाटो सैन्य संगठन के हिस्सा बने के ऐलान कई दिहलन। बस एही बात पर रूस के मरीचा लाग गइल, ओके लागल यूक्रेन भविष्य में खतरा बन सकत बा, एही से सख्त बिरोध कइलस। यूक्रेन बनर भभकी समझ के बिरोध पर ढेर ध्यान ना दिहलस। अपना बात पर अमल ना होखत देख रूस 24 फरवरी 2022 के यूक्रेन पर सैन्य ऑपरेशन के ऐलान कइलस अउरी जंग शुरू हो गइल। अइसन बात नइखे कि संवाद ना भइल, कई बेर भइल बाकी कवनो हल ना निकलल। रूसी सेना शहर दर शहर के बर्बाद करत यूक्रेन के राजधानी पर कब्जा करे खातिर भारी हमला कर रहल बिया। यूक्रेन के राष्ट्रपति वोलोदिमिर जेलेंस्की 18 से 60 साल के पुरुषन पर देश छोड़े पर प्रतिबंध लगा देले बाड़े, एही से पलायन करेवाला में ज्यादातर संख्या महिला, बच्चा अउरी बुजुर्गन के बा।\nजिन्दगी के सारा खेल त नियति के रचल होला, रहल बात इन्सान के त उ त खाली आपन किरदार निभावेला। ओकर हाँथ में कुछउ ना होला ओके त समय के साथ आपन जिनगी के सफर जारी रखही के परी। इंसान के फितरत ह, केतनो कठिनाई होखे उ आपन जिनिगी के जिए के जुगाड़ खोजी लेला। ठीके कहाला युद्ध भूख आ आफत-बिपत आदमी के आपन भूगोल बदलेके मजबूर क देला। इहे दुख से गुजर रहल बिया यूक्रेन के आम जनता, रउवा कह सकत बानी दूसरका बिश्व युद्ध के बाद ई एगो बड़का पलायन के नाजिर बा। खबर बता रहल बा 20 लाख से अधिक मेहरारू लईकी लईका आ बुजुर्ग पड़ोसी देश के सीमा पार कर चुकल बा लो, पलायन रुकल नइखे अबहीयो जारी बा। सीरिया अफगानिस्तान के बाद यूक्रेन के नाव भी ओह सूची में दर्ज हो गइल बा जहवां के लोग अपना जर से टूट के बसल आशियाना आपन जमीन देश के छोड़ी के गैर मुल्क के रहमो करम पर जीवन काटे के मजबूर बा।\nयुद्ध खाली तबाहिये लेके ना आवे एकरा साथे आवेला सभ्यता संस्कृति के नेस्तनाबूद करे वाला ज्वालामुखी। शरणार्थी के रूप में जान बचावे के कीमत अदा करे के पड़ेला देश के नागरिकन के। एगो उन्मादी शासक के भू-राजनीतिक उन्माद के चलते लाखन लोग के जिनगी जीवनभर संघर्ष के आगि में जरे के मजबूर भइल बा। दुनिया भर में करीब 8 करोड़ लोग शरणार्थी के रूप में जीनगी जी रहल बा। यूक्रेन के टटका शरणार्थी संकट कई गो नया सवाल के जन्म दे रहल बा। दुनिया के एगो बड़हन जनसँख्या विस्थापन के संकठ से कइसे बहरियाइ ? हेतना बड़हन जन सैलाब के कहवाँ जगह भेटाइ ? के देहि ? भरण पोषण के जिम्मा के लिही? अबही त पोलैंड सहित दूसर देश इंसानियत के चलते जगह दे रहल बान। लेकिन केतना दिन ? पनाह देवे वाला देशन के भी आपन एगो सीमा बा।\nसंयुक्त राष्ट्र पहिलहीं एह त्रासदी के दुनिया के सबसे बड़हन शरणार्थी समस्या घोषित क चुकल बा। युद्ध फिलहाल त यूक्रेन आ रूस के बीच बा अगर एह लड़ाई में दूसर देश सामिल हो गइलन स त स्थिति अउरी भयावह हो जाई। रोकले ना रोकाई तबाही।\nहमनी के पड़ोसी देश पाकिस्तान नेपाल आ खुद भारत भी बरिसन से शरणार्थी समस्या से जूझ रहल बा। भारत मे बांग्लादेशी, म्यांमारी, तिब्बती, अफगानी, सोमाली, रोहिंग्याई, पाकिस्तानी, अउर श्रीलंकाई सहित अउरी पड़ोसी देशन से आइल शरणार्थी के मसला काफी संवेदनशील बा। शरणार्थी समस्या खाली भारते ना कवनो देश बदे स्थाई समस्या बन जाला। देश के आर्थिक अउरी प्राकृतिक संसाधन पर अनावश्यक जोर बढेला। आपन हिस्सा में से ही शरणार्थी के देवे के मजबूरी होला। कब तक बाँटे के परी एकरो समय सीमा तय नइखे।\nमौजूदा शरणार्थी समस्या के बीच कनाडा के प्रधानमंत्री जस्टिन टुडो के हालिए पोलैंड यात्रा के दौरान दिहल बयान जख्म पर मरहम जइसन सुखदाई बा “युद्ध के चलते यूक्रेन के छोड़े वाला लोग के कनाडा शरण देवे के तैयार बा, ना सिर्फ शरण दिही बल्कि पढ़े-लिखे रोजी रोजगार के भी बेवस्था करी। युद्ध ख़तम भइला के बाद इहो बिकल्प दियाई के जे जाईल चाही ओके जाए के बेवस्था कइल जाइ आ जे ना जाइल चाही आगे के जिनिगी कनाडा में ही बितावल चाही, ओहू के क्षमता अनुसार सरकारी सहायता दियाई।”\nएह अंहियारी रात के सुबह जल्दी होखो, युद्ध कवनो समस्या के स्थायी हल नइखे हो सकत। एकरा से दुनो देश के सिर्फ आर्थिक आ समाजिक नुकसान होला। संसाधन त बर्बाद होइबे करेला साथे साथ मानसिक भावनात्मक आघात भी पहुंचेला। युद्ध वर्तमान आ आवे वाली पीढ़ी पर बुरा असर त डलबे करेला एकरा से पूरा दुनिया पर प्रत्यक्ष भा अप्रत्यक्ष रूप से प्रभाव परेला, ब्यापार त प्रभावित होखबे करेला तनाव के माहौल में जिए के मजबूर हो जाला पूरा आदम जात।\nपरिचय : लेखक तारकेश्वर राय तारक जी त्रैमासिक भोजपुरी ई-पत्रिका सिरिजन के उपसम्पादक अउरी गाँव गिरांव आ माटी से जुड़े खातिर उत्सुक कलमकार हईं।\nHum BhojpuriaMay 6, 20221min980\n“मन धक् से हो गइल बा युद्ध के नाम सुनते\nकब ले चली दुनिया में ये आपसी वर्चस्व के लड़ाई”\nबाकिर प्रसिद्ध गीतकार साहिर लुधियानवी कहले बाड़े कि “ए शरीफ इंसानों जंग टलती रहे तो बेहतर है”। जंग किसी मसले का हल नहीं क्योंकि जंग खुद में एक मसला है। हमनी के पूर्व प्रधानमंत्री अटल बिहारी बाजपेई कहले बानी कि मित्र बदलल जा सकऽता बाकीर पड़ोसी नइखे बदलल जा सकत। एह बात के यूक्रेन अउर रूस दूनो देश के समझे के परी।\n“संयुक्त राष्ट्र के पोखरा में जलकुंभी छपले बा\nदेख यूक्रेन एही में परछाई आपन”।\n“गजबे उल्टा भइल बा ई दुनिया के सियासत में।\nजहां बस चोर एगो बा आ चालीस गो अली बाबा”।।\nHum BhojpuriaMay 6, 20221min930\nयुद्ध कवनों भी स्थिति में समस्या के समाधान ना ह। युद्ध समस्या बढावेला। ई विश्व के कई तरह से प्रभावित करेला। कवनों भी देश के अपना सुरक्षा के चिंता होला आ रहे के भी चाहीं। एकरा वास्ते उ साम-दाम-दण्ड-भेद के भरपूर इस्तेमाल करे के चाहेला। हर देश अच्छा आ मनोनुकूल पड़ोसी चाहेला। भारत भी अफगानिस्तान में तालिबान सरकार के गठन के समय खासे चिंतित रहे आ बा।\nरूस अपना सुरक्षा के ले चिंतित बा। यूक्रेन के नाटो में शामिल होखे के इच्छा रूस के हित में नइखे, रूस ये बात के भलीभांति समझ रहल बा। रूस के लाख समझवला के बाद भी यूक्रेन अमेरिका आ यूरोपीय दबाव में आके नाटो के सदस्य बने वास्ते आतुर बा। आ इहे ये युद्व के कारण भी बा। हालांकि यूक्रेन अब एकरा पर संदेह व्यक्त कर रहल बा।\nई युद्ध यूक्रेन के हित में नइखे। ई स्पष्ट बा कि यूक्रेन रूस के सामरिक शक्ति के आगे बौना बा।\nअभी तक ये युद्व में जानमाल के काफी नुकसान पहुँचल बा। रिहायशी इलाका में बमबारी आ मिसाइल हमला आम लोग के जनजीवन के तहस नहस कर रहल बा। बहुत अधिक संख्या में यूक्रेन के सैन्य ठिकाना, सरकारी इमारत तबाह हो रहल बा। दोसरा तरफ दूनू देश एक दूसरा के क्षति पहुँचावे के दावा भी कर रहल बा। एतना त तय बा कि यूक्रेन में तबाही के आलम बा।\nये युद्ध में अमेरिका के भी बहुत बड़ा कूटनीतिक चाल बा। उ यूक्रेन के बहाने रूस के कमजोर करे के चाह रहल बा। उ रूस के तानाशाह बता रहल बा।\nरूस नइखे चाहत कि ओकर पड़ोसी अमेरिका आ यूरोपीय संघ के कठपुतली बन के रहे। उ एकरा के अपना सुरक्षा के प्रतिकूल देख रहल बा। अमेरिका आ यूरोपीय देश के उकसवला पर यूक्रेन रूस से लोहा लेवे खातिर तैयार बा। आ रूस कवनों भी कीमत पर युद्ध समाप्त करे के पक्ष में नइखे, जब तक यूक्रेन रूस के अनुरूप आपन विचार नइखे बदलत।\nभारत हमेशा के तरह युद्ध के पक्ष में नइखे। भारतीय प्रधानमंत्री रूस आ यूक्रेन दूनू देश के राष्ट्रपति से वार्ता के द्वारा अपना कूटनीतिक भूमिका के प्रदर्शन कर रहल बाड़े।\nभारत यूक्रेन में फँसल भारतीय नागरिक आ विद्यार्थी सबके सफल देश वापसी के लेके खासे चिंतित रहल बा। आ एकरा खातिर हर संभव प्रयास भी कइले बा। ऑपरेशन गङ्गा के माध्यम से करीब बाइस हजार से अधिक लोग के सुरक्षित वापसी साधारण काम नइखे भइल। उहाँ शिक्षा ग्रहण कर रहल छात्र सबके सुरक्षित निकालल बड़हन चुनौती रहल ह आ सरकार के प्रयास अभी भी जारी बा। ‘सूमी’ से घमासान युद्ध के स्थिति में भी करीब सात सौ विद्यार्थिन के सुरक्षित निकालल बहुत बड़ सफलता मानल जाई।\nभारत आपन चार केंद्रीय मंत्री के यूक्रेन के पड़ोसी देशन में भेज के ये काम के सफलता पूर्वक निर्वहन कइले बा। प्रधानमंत्री के ई प्रयास प्रशंसा योग्य बा।\nइतिहास गवाह बा कि यूक्रेन भारत के कभी भी हितैषी नइखे रहल। चाहे कश्मीर के मामला होखे, चाहे परमाणु परीक्षण के बात होखे आ चाहे संयुक्त राष्ट्र संघ में भारत के स्थायी सदस्यता के समय रहल होखे। वर्तमान में भी यूक्रेन से लौटल छात्र सबके आपबीती से यूक्रेन के अधिकारी, नागरिक आ पुलिस के नकारात्मक रवैया स्पष्ट झलक रहल बा। फिर भी भारत उक्रेन से कवनों तरह के दुर्भावना नइखे प्रदर्शित करत।\nई युद्व हमनीं भारतीय खातिर भी बड़हन चुनौती बा। एमे कवनों दू राय नइखे कि रूस भारत के पुरान मित्र ह आ भारत के सामरिक समृद्धि में लगभग सत्तर प्रतिशत रूस के भागीदारी बा। दोसरा तरफ अमेरिका के साथ भी भारत के व्यापारिक संबंध जुड़ल बा। ये स्थिति में भारत फूँक-फूँक के कदम बढ़ा रहल बा।\nयुद्ध के जवन स्थिति बा, नइखे लागत कि ई तत्काल समाप्त होई। अमेरिका आ यूरोपीय देश चाहे जेतना भी प्रतिबंध रूस पर लगाले, रूस के नइखे झुका सकत, ई पुतिन के रुख से साफ झलक रहल बा। पुतिन के अभी तक रूसी जनता के भी भरपूर समर्थन मिल रहल बा। अमेरिका आ यूरोपीय देश रूसी जनमानस के भड़कावे के भी भरपूर प्रयास कर रहल बा। यूरोपीय मीडिया रूस के जमीनी हालात के अपना ढंग से बता रहल बा जवना के रूस अपना खिलाफ अमेरिका आ यूरोपीय देश के दुष्प्रचार बता रहल बा।\nजइसे जइसे समय बीत रहल बा विश्व के चिन्ता भी बढ़ल जाता। अमेरिका अपना वर्चस्व खातिर यूक्रेन के इस्तेमाल कर रहल बा, ई बात यूक्रेन के भी समझे के परी। यूक्रेन के एगो पड़ोसी राष्ट्र के रूप में रूस से अच्छा संबंध राखल जरूरी बा। अगर यूक्रेन ना सम्हलल, त यूक्रेन के भविष्य भारी खतरा में पर जाई आ यूक्रेन में तख्ता पलट होई, रूसी प्रभाव वाली सरकार स्थापित हो जाई आ यूक्रेन रूसी दबदबा में आ जाई, अइसन दिखाई पड़ रहल बा। मगर विश्व के मिजाज ये युद्व के लेके कब कवना रूप में रही आ कब करवट बदली कहल मुश्किल बा\nअगर युद्ध नइखे रुकत त ई भारी विध्वंस के संकेत बा। अभी युद्ध के असर साफ दिखाई देता। कच्चा तेल के दाम में लगातार वृद्धि से निकट भविष्य में महंगाई बढ़ल तय बा। एसे भारत के ये युद्व के लेके चिंता स्वाभाविक बा। हालांकि रूस पर अमेरिका के प्रतिबंध के कारण रूस के तेल निर्यात पर बहुत असर परल बा। अब रूस में कच्चा तेल के कीमत में गिरावट आइल बा। अब रूस भारत के कच्चा तेल सस्ता दर पर देवे के पहल कइले बा। अब भारत के आपन वैश्विक बाजार नीति के आधार पर निर्णय लेवे के बा, जवना के इंतजार बा। एतना त तय बा कि अगर युद्व अभी ना थमल त यूरोपीय देशन के व्यवहार देख के लाग रहल बा कि एकर वैश्विक दुष्परिणाम अधिकाधिक देशन के आपसी संबंध बहुत अधिक प्रभावित करी।\nरूस आपन सैन्य कारवाई रोके के तनिक भी पक्ष में दिखाई नइखे देत। अभी हालहीं में इंटरनेशनल कोर्ट ऑफ जस्टिस के निर्णय कि रूस आपन सैन्य कारवाई बंद करो, निरर्थक साबित हो रहल बा। रूस ये निर्णय के बावजूद सैन्य कार्रवाई जारी रखले बा।\nएने दूनू देशन के बीच कई दौर के बातचीत भी बिना कवनों सार्थक परिणाम के समाप्त हो चुकल बा। बातचीत अभी भी जारी बा आ एकर समाधान भी बातचीत के द्वारा हीं संभव बा। यूक्रेन के भी अपना हित के ध्यान में रख के, आपन अड़ियल रवैया छोड़ के, रूस के साथ समझौता के सार्थक पहल करे के चाहीं।\nHum BhojpuriaMay 6, 20221min990\nखैर ई बिषयान्तर समझ के आगे बढ़ल जाव। अपना देश में चूँकि शिक्षा के बुनियाद अंग्रेजी पद्धति पर आधारित बा हमनी के ना केवल जानकारी के बल्कि सोचे के भी जड़ ब्रिटेन आ अमेरिका जइसन बा। भारत के अखबार आ टी.वी. पश्चिम के कब्जा में बा जवना कारण हमनी के सोच आ समझ ओकरे विचार से अवगत बा। रूस-यूक्रेन युद्ध के पीछे के इतिहास जानल जरूरी बा। द्वितीय विश्वयुद्ध में रूस विजेता के तरह उभरल आ सबके मालूम बा कि दुनिया के राजनीतिक ध्रुवीकरण भइल। पूर्वी यूरोप पर रूस के आधिपत्त्य हो गईल- इहाँ तक कि जर्मनी के दू हिस्सा हो गइल। 1953 में स्टालीन के मृत्यु के बाद खुरस्चेव के शासनकाल में रूस तेजी से औद्योगीकरण के ओर बढ़ल आ साथ-साथ ओकरा क्षमता में भी वृद्धि भइल। लेकिन 80 के दशक में उदारीकरण के बयार के साथ ही वैश्वीक बाजार के आँधी में सोवियत पिछड़ गइल। अन्ततोगत्त्वा, सोवियत संघ 15 देश में विभक्त हो गइल—रूस, यूक्रेन, जौर्जिया, बेलारूस, उजबेकिस्तान, अर्मेनिया, अजेरबिजान, कजारिस्तान, कैरिस्तान, माल्डोवा, तुर्केनि, तुर्कमेनिस्तान, ताजिकिस्तम आ लाटिवा। इहाँ जानल जरूरी बा जे रूस एशिया आ यूरोप दुनो महादेश में फइलल बा लेकिन ओकर आत्मा यूरोप में ही बसेला। आ इहे कारण बा कि रूस के दुश्मनी यूरोपीय देशन से हमेशा रहल बा।\nरूस-युक्रेन युद्ध माने बरबादी के मंजर\nHum BhojpuriaMay 6, 20221min1350\nजब कवनो देश के मूढ़ मू़र्ख हठी अनुभवहीन नकलनवीस शासक मिल जाला तब तबाही बरबादी के मंजर देखे के मिलेला। युक्रेन के वर्तमान राष्ट्रपति के भी इहे हाल बा। हालाँकि उ चुनाव से ही आइल बाडे़ लेकिन कवनो राष्ट्र के निर्माण कइसे होला, राजनीति-कूटनीति का होला देसभक्ति के माने का होला, एगो नागरिक के कीमत का होला ई बात कत्तई नइखन जानत। उ युक्रेन आ अपना महादेश के हित नइखन जानत, जानत रहिते त परमाणु युद्ध के खतरा ना उत्पन्न भइल रहित। युक्रेन में जवन तबाही मचल बा उ ना मचल रहित। ओहिजा के सुख शान्ति समृद्धि शिक्षा साधन खेतीबारी नष्ट ना भइल रहित। दुनियाँ में प्रदूषण आ महँगाई भुखमरी के खतरा ना पैदा भइल रहीत ।\nआज युद्ध के चौदहवाँ दिन बीत गइल, हालत नाजुक से नाजुक बद से बदतर हो आइल बा, ओहिजा से विदेशी लोग त भागिए आवता ओहुजा के लोग शरणार्थी बने खातिर मजबूर हो गइल बा। शरणार्थी का कहाला, ई बात पचासन बरिस से जे अपना जमीन से उखड़के दर-दर के ठोकर खाता उ जानता। बांग्ला देशी चाहे रोमा बंजारा चाहे हाल ले जमीन के टुकड़ा खातिर लड़त मरत इजरायल होखे। युद्ध के त्रासदी इहे लोग जानता। जे युद्ध में मरा गइल से वीरगति पा लेहल, लेकिन जे घायल हो गइल, हताहत हो गइल, ओपर से परमाणु हथियार के शिकार हो गइल, ओकर त आदो-औलाद गलल पचल पैदा होला, नागासाकी के याद बानू।\nई लडा़ई कवनो एक दिन के खेला ना ह, हमरा लागता ई चुनाव के पहिलहीं गोटी बइठावल बा, आम जनता का सुख के साधन चाही चमक दमक पर ओकर मत बदल जाला। लडा़ई से बिजनेस करे वाला, जान के सौदा क के पेट पाले वाला लोग का विश्वात्मा के दुख से का मतलब। उ त अपना हवस से मजबूर बा।\nसोवियत संघ के विघटनो धकड़ईए के लड़ाई रहो, ओहू बेरा रस्साकस्सी चलत रहे दूसरका विश्वयुद्ध के समे मित्र राष्ट्र के संगे सोवियत रूस रहे लेकिन उ समय के जरूरत रहे, लेकिन वास्तव में रूस के प्रकृति आ यूरोपिय देशन के मूल प्रकृति मे ताल मेल के कवनो सवाले ना रहे। आदमी खातिर पूँजी एगो आवश्यक साधन ह लेकिन ओकरा संग्रह आ वितरण में साम्यवादी देश आ पूँजीवादी देश में भारी अंतर होला। पूँजीवादी देश अपना नागरिक के भी धन संग्रह के मौका देला आ साम्यवादी देश निजि धनसंग्रह ना करे देला ओजी सब धन गोपाल के होला माने कमाई देश के नागरिक लेकिन उत्पादन देस के हो जाई। सभका कोटा से भोजन वस्त्र मिली, अपना मने कहीं केहू ना जाई आई ना बोली बतिआई।\nसोवियत साम्यवाद में माई बेटा, मरद-मेहरारू भी एक दोसरा पर जासूसी करे लो। लोग खुल के ना जी सके। दमघोटू वातावरण रहे। कइसे-कइसे लोग जिनगी काटत रहे लेकिन धन देश के विकास में लागे। सोवियतो अपना ढंग से आगे बढत रहे। इहाँ ले कि धरती से अंतरिक्ष ले ओकर कदम आगे चलत रहे। ई बात तारीफ के आ इर्ष्या दुनू के रहे।\nलेकिन तारीफ केहू ना करेला बाकी इर्ष्या तुरंत करेला। सोवियत संघ के लोग कथित समाजवाद आ सचउकी मार्क्सवादी तानाशाही से वेंटिलेटर पर हाँफत रहे लोग तबे गोर्वाचोव सत्ता में अइले। उ उदारवादी सोच राखत रहले। उ लोग के खुलापन देबे लगले जवना के फल भइल कि सोवियत संघ टूट गइल आ 19 गो देश बन गइल। दुनियाँ में सोवियत संघ के रूस के नाम से जानल जात रहे, उ रूस एगो छोट प्रान्त बराबर रह गइल।\nलेकिन तीसे बरिस में ओइजा के नया विकास भइल। उन्निसो देश के विकास भइल। विकास के दौर में युक्रेनो विकसित भइल। उ गेंहूँ के बड़हन उत्पादक देश बन गइल आ यूरोपीय देशन के गेंहूँ के आपूर्तिकर्ता ह। उ खाद्यानन के तेलो बनावेला। उ एगो बड़हन शिक्षाहब के रूप में भी विकास कइले रहल ह। पच्चीसन हजार छात्र त उहाँ भारतीय रहले हं। ए घातक जंग के समय ओ लोग के सुरक्षित वापस बोलावल भारत के पहिलका ड्युटि बन गइल ह। आज वैश्विकरण के चलते हर देश के लोग हर देश में बा। कवनो आपदा के बेरा ओ लोग के सुरक्षा के गम्भीर जिम्मेवारी सरकार पर आ जाला। सोचीं, जहाँ परमाणु ठिकाना पर बम्मवारी होता ओहिजा से सुरक्षित वापसी केतना खतरनाक होई ?\nहं युक्रेन के विकास के बात होत रहल ह- उ व्यापारिक कृषि शिक्षा व्यापार आ पारमाणविक विकास में अपना पैर पर खडा़ हो गइल रहल ह, लेकिन दुनियाँ के कुटनीति ए चीज के सीधी सरल नजर से कइसे देखी ? दुनियाँ में वर्चस्व के अदृश्य लडा़ई चलत रहेला।\nओ लड़ाई के शिकार युक्रेनो हो गइल ह। विरोधी कुटनीत का एकर मौका चुनाव के बेरा मिल गइल। प्रचार-प्रसार में चमक-दमक देखा के विदेशी ताकत के बले एगो हास्य अभिनेता ओजा के राष्ट्रपति बन गइल। वोटर के ई एगो बड़हन दोष ह कि उ तत्काल फायदा देखके बदल जाला। मतदाता के ई दोष देशहित ना अनहित क देला। एगो अराजनैतिक राष्ट्राध्यक्ष स्वभाविक बा कि विदेशी कठपुतली बन जाई, उ नॉटो के पीछे दउड़ले ह अमेरिका के भरोसा कइले ह, जबकि इ मूल रूप से सोवियत विरोधी हउवन स। ई बात बेचारा के समझ के बाहर के बा, शत्रु कबो शत्रु होला। जब भी देश टूटो चाहे घर, राष्ट्रदेवता या कुल देवता रोवेला काहे से कि एकता अपना कमजोर स्थल के रक्षा करेला आ टूटला का बाद उ सेंसिटिवप्वाॅइण्ट अपना के पूर्ण इकाई बुझ के उलूलजूलूल काम करे लागेला जवना का ताक में दुश्मन लागल रहेला बस उ घात क देला, इहे हाल युक्रेन के भइल बा।\nया चने की खेती या बेटीन के बाढ़।\nएतनो पर जो धन ना घटे तो करो बड़न से राड़।।\nअभी युद्ध क्लाइमेक्स पर बा। एक ओर भयंकर हालत बा दुसरा ओर रोजे युद्ध रोके के वार्ता चलता लेकिन रूके के आसार नइखे। शस्त्रवार के संगे संगे न्युजवार भी चलता।\nयुक्रेन त तबाह होइए गइल बा। रूस भी जंगे दलदल में फँसल बा। क्रिया के प्रतिक्रिया होला। दोसरा के एक चटकन मारला पर आपनो हाथ झनझनाला। रूस सोचलहुं ना होई। भयानक टक्कर होई। उ शुरू में सोचले होई गीदड़ भभकी से काम चल जाई। पूर्व राष्ट्रपति रूस भाग आइल बाडे़। विदेशमंत्री आ रक्षामंत्री सीज फायर खातिर तत्पर बाडे़ त जेलेंस्की हार मान लिहें लेकिन ना हार आ प्राणभय से त्रस्त जेलेंस्की लड़े खातिर मजबूर बाड़े।\nयुद्ध के फल कबो शुभ ना होला। वर्तमान त तबाह होईए जाला। आवे वाला पीढी़ भी ओकर खमिआजा भोगेला। अभी सारा संसार कोरोना से लड़ते रहल ह ओपर से इ लडा़ई विश्वात्मा के पीडा़ पहुँचावे खातिर आ खडा़ भइल बा। हम त इहे कामना करब कि विश्वजनमत एकजूट होखो आ ई लडा़ई जल्दि से जल्दि बंद कइल जाए।\nअमेरिका आ नाटो ग्रुप के लिहो-लिहो कइला से भइल बा ई हाल\nHum BhojpuriaMay 6, 20221min1120\nलइकाई में हमनी के गोल में जौन सबसे खुराफाती लइका रहे, ओकर काम रहे कौनो के कौनो के लड़ा-भिड़ा के अपने अलगा हो के मजा लेहल। हमरा ईयाद बा, हमरा गांव में एगो नउआ, नौमी ठाकुर रलें। बोली में बड़ी मीठ, बाकिर रलें भारी बिसखोपड़ा। गांव में जेतना लड़ाई-झगड़ा आ बवाल होखे, अधिकांश उनकरे बोवल होखे।\nकोर्ट-कचहरी में भी जेतना केस-मुकदमा होला ओकरा पाछे भी लगावे-बझावे आ चढ़ावे-भिड़ावे वाला लोग होला। सुलझत मामला के भी ई चढ़ावे-बढ़ावे वाला फ़रिआवे ना देलsस।\nरूस-यूक्रेन विवाद कबो विनाशकारी युद्ध के रूप ना लित, यदि अमेरिका आ नाटो ग्रुप यूक्रेन के लिहो-लिहो ना करीत आ रूस के ना उकसाइत। अमेरिका के हमेशा ई नीति रहल बा कि युद्ध जइसन हालात बनल रहो आ ओकर हथियार आ गोला-बारूद बिकात रहो। आपन ई नकारात्मक नीति में उ बहुत हद तक सफल भी रहेला आ पड़ोसी मुल्कन के कबो शांति से रहे ना देवेला। भारत के खिलाफ़ पाकिस्तान के चढ़ावत-चढ़ावत ओकरा के कंगाल आ भिखारी बना देलस आ विश्व के बहुत से देशन में अमेरिका के इहे लड़ावे-भिड़ावे के नीति चल रहल बा। अमेरिका के वजह से आज यूक्रेन पूरी तरह से तबाह आ नेस्तानाबूद हो गइल बा आ अभी भी युद्ध खतम होखे के आसार नजर नइखे आवत। युद्ध खतम भइला के बाद वर्षों लाग जाई यूक्रेन के खड़ा होखे में।\nअइसन बात नइखे कि ई युद्ध से केवल उहे दुनु देश प्रभावित बा, दुनिया भर के देश ई युद्ध के आंच महसूस कर रहल बा। जइसे कौनो भी शहर के कौनो एक सड़क पर जाम के असर अउर दोसरो सड़क आ क्षेत्र पर दिखे लागेला, ओइसहीं यूक्रेन के समस्या से कौनो ना कौनो तरह अन्य देश भी प्रभावित बा। भगवान ना करें एमें यदि अमेरिका या कोई भी नाटो देश सीधे शामिल हो गइल त स्थिति बहुत भयावह हो सकsता। यूएनओ जइसन वैश्विक संस्था बिना कारतूस के बंदूक हो गइल बा जेकर कौनो भी प्रस्ताव के कौनो महत्व अमेरिका, रूस, चाइना आ कौनो नाटो देश ना देला। यूक्रेन के जब केहू ना लउकत रहे त उ भारत से मदद के गुहार लगवले रहे बाकिर भारत परम्परागत मित्र रूस के सीधे तौर पर खिलाफ़त ना कर सकत रहे। एही से यूएनओ में रूस के खिलाफ पारित प्रस्ताव में तटस्थ के भूमिका निभवलस।\nभारत भी रूस-यूक्रेन युद्ध के आंच से अप्रभावित नइखे आ आर्थिक-राजनीतिक समस्या से दो-चार होखे के पड़ल बा। तेल के मूल्य होखे भा शेयर बाजार के भारी उतार-चढ़ाव, भारत के भी झेले के पड़ल बा। भारत के सबसे बड़ा चिंता के विषय युद्ध ग्रस्त यूक्रेन से आपन नागरिक आ मेडिकल के पढ़ाई खातिर उहां गइल लइकन के सुरक्षित आपन देश वापस लावल रहे जे ” ऑपरेशन गंगा ” के वजह से संभव हो सकल। एमे भारत के माननीय प्रधान मंत्री श्री नरेन्द्र मोदी आ उनकर सुलझल आ सकारात्मक विदेश- नीति बहुत कामे आइल।\nरूस-यूक्रेन के मौजूदा विवाद के नींव तबे पड़ गइल रहे जब 2013 में रूस समर्थक यूक्रेनी राष्ट्रपति विक्टर यानुकोविच यूरोपीय यूनियन से चल रहल एगो महत्वपूर्ण राजनीतिक आ कारोबारी डील पर आपन सहमति ना देहलें आ उ डील पर रोक लगा देहलें। एकरा विरोध में यूक्रेन में कई हफ्ता हिंसक विरोध-प्रदर्शन भइल। मार्च ‘ 2014 में रूस क्रीमिया पर नियंत्रण क लिहलस। एकरा कुछ हीं समय बाद यूक्रेन के डोनेतस्क आ लुहान्सक में जहां रूस समर्थक लोग के संख्या ज्यादा रहे, के रूसी अलगाववादी ई क्षेत्रन के स्वायत घोसित क देहलन स। 2014 से यूक्रेन के रूस समर्थक क्षेत्र में छिटफुट लड़ाई जारी रहल आ यूएनओ के मुताबिक मार्च ‘ 2014 से अब तक लगभग 3000 से ज्यादा नागरिकन के मौत हो चुकल बा।\nहथियार, प्रशिक्षण आ सैनिक के रूप में यूक्रेन के लागातार मिल रहल सहायता के रूस अपना ला खतरा मानेला। रूस के राष्ट्रपति व्लादिमीर पुतिन अइसन समझौता चाहताड़े जेमे ई बात के गारंटी होखे कि यूक्रेन नाटो में शामिल ना होई आ नाटो रूस के तरफ अब ज्यादा विस्तार ना करी। रूस के स्पस्ट रुख बा कि यदि अमेरिका आ नाटो यूक्रेन के मामले में आपन रवैया ना बदली त रूस आपन सुरक्षा खातिर कौनो भी कदम उठावे के स्वतंत्र बा। दोसरा तरफ यूक्रेन के आपन मामला में रूस के दखलंदाजी पसन्द नइखे आ अमेरिका आ नाटो से आपन गठजोड़ बढ़ावे के पक्षधर बा।\nरूस के चिंता भी गैर वाजिब नइखे। रूस के अमेरिका आ नाटो पर तनिको भरोषा नइखे, काहे कि ऊ कई बार धोखा खा चुकल बा।\n1991 में सोवियत संघ के 15 स्वतंत्र राष्ट्र में विघटन के बाद रूस पूर्व सोवियत संघ के उत्तराधिकारी देश के रुप में स्थान पवलस। सोवियत संघ के विघटन के बाद अपेक्षाकृत कमजोर हो चुकल रूस अमेरिका से बेहतर संबंध बनावे के बहुत प्रयास कइलस लेकिन अमेरिका ए बात के बहुत तजब्बो ना देहलस। उदाहरण के तौर पर 1989 में अमेरिका के तत्कालीन विदेश मंत्री रूस के ओ समय के राष्ट्रपति मिखाइल गार्बाच्योब के ई भरोसा देहलें कि नाटो के विस्तार रूस के तरफ ना होई, जबकि अइसन भइल ना आ अब तक रूस के सीमा के करीब 14 देश नाटो के सदस्य हो चुकल बाड़ें। ई देशन में या त नाटो के सैन्य अड्डा बन गइल बा या बने वाला बा। अब यूक्रेन भी नाटो में सम्मिलित होखे के कमर कसले रहे त रूस के चिन्ता बढ़ गइल रहे। रूस के ई बात कौनो भी हालत में स्वीकार्य ना रहे कि ओकरा छाती पर खड़ा होके अमेरिका आ नाटो देश रूस के संप्रभुता पर खतरा उत्पन्न कर दे।\n” नोर्ड स्ट्रीम2पाइपलाइन “, विवाद के दोसर मुद्दा\nएगो दोसर ताजा विवाद के मुद्दा ” नोर्ड स्ट्रीम2पाइपलाइन ” भी बा। अभी रूस से यूरोप तेल के आपूर्ति करेवाला पाइपलाइन यूक्रेन से होते गुजरेला लेकिन ई नया करीब-करीब बन के तैयार पाइपलाइन यूक्रेन से हो के ना जाई आ समुद्र के नीचे-नीचे सीधा जर्मनी चल जाई। यूक्रेन से गुजरे वाला वर्तमान पाइपलाइन के यूक्रेन आपन सुरक्षा के गारंटी मानेला आ बहुत बड़ा राशि रूस से किराया के रूप में भी पावेला। नया पाइपलाइन के यूक्रेन अपना खातिर खतरा के बहुत बड़ा कारण मानता आ एसे भी आपन सुरक्षा खातिर नाटो के सदस्य बने ला बेचैन बा। रूस ई बात ला कौनो भी हालत में तैयार नइखे कि यूक्रेन नाटो के सदस्यता ग्रहण करे आ वर्तमान गतिरोध आ संकट के ई भी बहुत बड़ा कारण बा।\nउल्लेखनीय बा कि रूस विश्व के लगभग 13 प्रतिशत पेट्रोलियम आ 17 प्रतिशत प्राकृतिक गैस के उत्पादन करेला। दुनिया के कुल तेल आपूर्ति के 10 % रूस करेला। यूरोप के 40% प्राकृतिक गैस रूस हीं देला। अमेरिका आ सऊदी अरब के बाद रूस दुनिया के तीसरा सबसे बड़ तेल उत्पादक देश ह ।\nरूस के यूक्रेन से होके गुजरे वाला पाइपलाइन रूस पर दबाव बनावे के हथियार के रूप में यूक्रेन के इस्तेमाल करके मंशा रहल ह। रूस ई दबाव में पड़े के तैयार ना रहे या एही से उ ” नोर्ड स्ट्रीम2पाइपलाइन ” परियोजना युद्ध स्तर पर चालू कइलस जे रेकार्ड समय में पूरा भी हो गइल। अब रूस यूक्रेन पर सख्ती करे ला और भी स्वतंत्र हो गइल आ यूक्रेन के नाटो में सम्मिलित होखे से रोके खातिर कौनो भी हद तक जाए के तैयार हो गइल बा।\nचढ़ जा बेटा सूली पर\nरूस पूरी तैयारी आ रणनीति के साथ रूस-यूक्रेन के सीमा पर सेना के जमावड़ा शुरू क देले रहे। अमेरिका ई बात पर लागातार चेतावनी भी देत रहे कि रूस कभी भी यूक्रेन पर हमला कर सकsता आ रूस के धमकावल भी शुरू क देले रहे कि यदि यूक्रेन पर हमला भइल त रूस के एकर गंभीर परिणाम भुगते के पड़ी। रूस पर ई धमकी के कौनो असर ना पड़ल आ उ बदस्तूर आपन सेना द्वारा यूक्रेन के घेराबंदी जारी रखलस।\nयुक्रेन ई बात के मुगालता में रहे कि रूस केवल डेरवावता, हमला ना करी लेकिन जब तक उ सच्चाई से वाकिफ़ होइत, बहुत देर हो चुकल रहे। 24 फरवरी 2022 के रूस, यूक्रेन पर हमला क देलस। यूक्रेन के अमेरिका आ नाटो देशन के भरोसा रहे कि ऊ मदद करीहन स, लेकिन एतहिये यूक्रेन से चूक हो गइल। अमेरिका आ नाटो यूक्रेन के चढा-बढ़ा के युद्ध में अकेले लड़े के छोड़ देहलें आ स्पस्ट रूप से घोषणा क देहलें कि यूक्रेन में उ आपन सेना ना भेजिहें आ लड़ाई में शामिल ना होइहें। यद्यपि अब जबकि युद्ध लंबा खींच गइल बा अमेरिका आ नाटो देश अघोषित रूप से यूक्रेन के सैन्य सहायता कर रहल बाड़ें आ रूस के यूक्रेन पर ताबड़तोड़ हमला जारी बा। रूसी हवाई हमला से बचे ला नीदरलैंड्स रॉकेट लांचर, एस्टोनियाई देश एन्टी टैंक मिसाइल, पोलैंड आ लातविया सतह से हवा में मार करेवाला मिसाइल, चेक गणराज्य मशीन गन, स्नाइपर राइफल, पिस्तौल आ अन्य हथियार भेज रहल बाड़न। ईहां तक कि औपचारिक रूप से तटस्थ स्वीडन आ फिनलैंड भी हथियार भेज रहल बा।\nयूक्रेन के स्वतंत्र देश बनला के बाद भारत हीं उ पहिलका देश रहे जे उंहा आपन दूतावास खोललस। लेकिन यूक्रेन कभी भी भारत के प्रति सकारात्मक ना रहल। चाहे काश्मीर के मामला हो चाहे परमाणु-परीक्षण के, यूक्रेन कबो भारत के साथ ना देहलस। उ पाकिस्तान के सैन्य आपूर्ति भी करत रहल। एकरा बावजूद भले हीं संयुक्त राष्ट्र संघ में रूस के खिलाफ आइल प्रस्ताव पर भारत तटस्थ रहल उ कभी भी यूक्रेन के संप्रभुता के हनन के सही ना ठहरवलस।\nभारत के साथे दिक्कत ई बा कि ओकरा रूस जइसन मित्र कोई दिखाई नइखे पड़त। उल्लेखनीय बा कि जब सोवियत संघ के विघटन भइल त अमरीकी मीडिया में बहुत चटखारा ले के ई बात के चर्चा चलल कि अंतराष्ट्रीय स्तर पर भारत अनाथ हो गइल। ई बात बहुत हद तक सही भी रहे आ रूस विरोधी रहला के कारण यूक्रेन भी भारत के विरोध में हीं रहल। यूक्रेन ई बात के भी ख्याल ना रख सकल कि करीब 20 हजार भारतीय छात्र के ऊंहा मेडिकल के पढ़ाई कइला से यूक्रेन भारी विदेशी मुद्रा अर्जित करत बा।\nयूक्रेन- एक संक्षिप्त परिचय\nयूक्रेन के सीमा से सटल, बेलारूस, रूस, रोमानिया, हंगरी, स्लोवाकिया आ पोलैंड बा । एकरा उत्तरी छोर पर काला सागर आ जार्जिया बा। यूक्रेन के राजधानी कीव ह। रूस आ बेलारूस के सीमावर्ती उत्तरी शहर, चेर्निहिव, सूमी आ खारकीव जबकी दक्षिण में काला सागर के तटवर्ती शहर, रोस्तोव, मारियोपोल आ माइकोलेव बा।\nयूक्रेन के राजधानी कीव रूसी हमला के पहिले तक एगो समृद्ध आ सुंदर शहर रहल ह जे आपन मेडिकल के पढ़ाई खातिर भी जानल जात रलs।\nरूसी हमला में अपुष्ट जानकारी के अनुसार एक हजार से ज्यादा लोग मारल जा चुकल बा आ कई हजार लोग बेघर हो गइल बा। 300 से ज्यादा स्कूल-कालेज, 50 के आसपास हस्पताल आ 2000 से अधिक मकान अब तक ध्वस्त हो चुकल बा। नागरिकन के सुरक्षित जगह पलायन जारी बा आ लोग दिनचर्या के जरूरी सामान आ भोजन ला परेशान बा।\nलड़ाई अभी रुके के संभावना नइखे बुझात आ रूस के ताबड़-तोड़ हमला जारी बा।\nरूस में करीब 20 हजार भारतीय छात्र आ नागरिक फंसल रलें। युद्धग्रस्त यूक्रेन से बम-बारुद के बीच से भारतीयन के निकालल भारत सरकार ला बड़ा टास्क रहे। खासतौर पर खारकीव आ सूमी के खौफनाक हालात से भारतीय छात्रन के सुरक्षित सीमा तक पहुँचावल बहुत जोखिम के काम रहे। एकरा पहिले भी कुवैत, अफगानिस्तान आ कुछ अन्य देश से भारत सरकार भारतीय नागरिक के सुरक्षित निष्कासन कर चुकल रहे, लेकिन ई पहिला बार रहे जब मिसाइल हमला, गोलाबारी टैंक आ सैनिकन के सामने से भारतीय छात्र आ नागरिकन के सुरक्षित निकासी भइल।\nजनवरी में हीं भारत सरकार के तरफ से अपना नागरिक लोग के ई नोटिस दिया गइल कि जे जहां बा उहें से आपन ऑनलाइन रजिस्ट्रेशन कर दें कि सरकार उ लोग के निकाले के व्यवस्था कर सकें। पहिले ई बुझात रहे कि युद्ध ना होई लेकिन जब युद्ध होखे के संभावना बढ़ गइल त 15 जनवरी के भारत सरकार आपन पहिला ‘ एडवाइजरी ‘ जारी करके नागरिकन के निकले के कहलस। अगिला ‘ एडवाइजरी ‘ 20 आ 22 जनवरी के जारी कइल गइल। ‘ एडवाइजरी ‘ के बाद चार हजार छात्र व्यवसायिक उड़ान से निकललें। लेकिन यूक्रेन के राष्ट्रपति वोलोदोमिर जेलेन्सकी सर्कुलर जारी करवले कि हालात सामान्य बा आ छात्र लोग के परेशान भइला के जरूरत नइखे। ये बीच विमानन के किराया 50 से 70 हजार के बीच हो गइल आ करीब सोलह हजार छात्र बहुत मुश्किल हालात में उहाँ फंस चुकल रलें।\nअब भारतीय प्रधानमंत्री एक्शन में अइलें आ कई राउंड उच्चस्तरीय बैठक कइलें। एयर इंडिया आ वायुसेना के विमान 87 से ज्यादा उड़ान भरलें। 300 से ज्यादा घंटा लगल। भारतीय प्रधानमंत्री युद्धग्रस्त राष्ट्राध्यक्षन से पांच बार सीधे बातचीत कइलें। चार केंद्रीय मंत्री स्लोवाकिया, हंगरी, पोलैंड आ रोमानिया में डेरा जमवलें। भारतीय अधिकारी गोलाबारी आ बमबारी के बीच युद्धग्रस्त क्षेत्रन में गइलें। हंगरी स्थित भारतीय दूतावास बुडापेस्ट में एगो कंट्रोल रूम बनवलस। एकर कमान भारतीय विदेश सेवा के 30 युवा अधिकारियन के हाथ में दिआइल। बुडापेस्ट में होटल के एगो छोट कमरा में बनावल ई कंट्रोल रूम में 30 युवा आईएफएस अधिकारी 150 से ज्यादा स्वयंसेवक आ टेक्निकल टीम के साथ रात-दिन काम में लागल रहलें।\nनिकासी अभियान के सुविधा ला चार टीम बना के अलग-अलग जिम्मेवारी सौपल गइल। एक टीम सीमा पर अलग-अलग साधन से पहुचे वाला लोग पर नजर रखले रहे आ उनका के निकटवर्ती सुरक्षित स्थान पर पहुँचावे के काम कइलस। दुसरका टीम लोग के ठहरावे के व्यवस्था में रहे। तिसरका टीम सबका ला भोजन-पानी के व्यवस्था करे में रहे या चउथा टीम के ड्यूटी एयरपोर्ट पर रहे।\nएतना पुख्ता आ चाक चौबंद व्यवस्था के बाद भारतीय छात्र आ नागरिक सुरक्षित भारत लौट सकलें। देखला आ पढ़ला पर ई सब फिल्मी कहानी जइसन लागता जेमें देशभक्ति, परिवार, आंसू, खुशी आ एक्शन बा, लेकिन ई हकीकत बा कि घोर युद्धग्रस्त क्षेत्र से भारतीय सुरक्षित आपन- आपन घरे, परिवार, माई-बाबूजी के लगे पहुँच गइलें।\nई सब के बीच एगो दुखद पहलू ई भी रहल कि युद्धग्रस्त यूक्रेन के खारकीव शहर में भारी गोलाबारी के बीच भारत के कर्नाटक राज्य के एक मेडिकल छात्र नवीन शेखरप्पा के खाना खातिर लाइन में लगला के दौरान गोलीबारी में मौत हो गइल। पंजाब के बरनाला निवासी मेडिकल छात्र चंदन जिंदल के ब्रेन हेमरेज के कारण मृत्यु हो गइल।\nयुद्ध के दौरान भारत के तिरंगा के महत्व दिखल जब कई दूसरा देश के नागरिक आ छात्र सुरक्षित निकले खातिर तिरंगा के सहारा लिहलें आ तिरंगा के साथे सुरक्षित बाहर निकल गइलें।\n” सर्वेंट ऑफ पीपल “\nयूक्रेन के राष्ट्रपति वोलोदोमीर जेलेन्सकी राजनीति में आवे से पहिले टीवी कलाकार आ कॉमेडियन रलें। ई यूक्रेन के छठा राष्ट्रपति हउवें। जेलेन्सकी करीब 45 वर्ष के बाड़न आ ईनकर पत्नी के नाम ओलेना जेलेन्सकी ह। इनका दु गो संतान बा आ आकर्षक छवि के मालिक बाड़न।\nआज पूरा विश्व में रूस जइसन शक्तिशाली देश से बहादुरी से टक्कर लेवे खातिर चर्चा में बाड़न। जेलेन्सकी के पार्टी के नाम ” सर्वेंट ऑफ पीपल ” ह आ पार्टी के ई नाम जेलेन्सकी द्वारा अभिनीत उ लोकप्रिय टीवी धारावाहिक के नाम ह जेमें उ एगो हाई स्कूल शिक्षक के भूमिका कइले बाड़े जे बाद में यूक्रेन के राष्ट्रपति बन जाता। 2015 से 2019 तक चलल ई धारावाहिक बहुत लोकप्रिय रहे।\nटीवी आ सोसल प्लेटफॉर्म के लोकप्रियता से जेलेन्सकी राष्ट्रपति के चुनाव लड़े के मन बनवले आ आज सचमुच यूक्रेन के चर्चित राष्ट्रपति बाड़न।\nभारतीय मेडिकल छात्र और उनका भविष्य\nयूक्रेन संकट से विश्व के अलग-अलग देश अलग-अलग तरह के मुद्दा से जूझ रहल बाड़े। यूक्रेन में चल रहल युद्ध के साथहीं भारत में मेडिकल शिक्षा के कमजोर आ मध्यम वर्ग के पहुँच से दूर व्यवस्था पर सवाल उठे लागल बा। भारत के आबादी आ आबादी के हिसाब से कम आ महंगा मेडिकल पढ़ाई, चर्चा के विषय बन गइल बा। देश के आजादी के बाद से बढ़त आबादी के हिसाब से मेडिकल शिक्षा के मुद्दा पर कभी भी गंभीरता से विचार ना भइल।\nआज देश में कुल 586 मेडिकल कॉलेज बा जेमें 276 निजी मेडिकल कॉलेज बाड़न स। जहां कम सीट भइला के वजह से सामान्य विद्यार्थी 500 से 600 के बीच अंक अइला के बावजूद सरकारी मेडिकल कॉलेज में दाखिला नइखन पावत उहें निजी मेडिकल कॉलेजन के करोड़ रुपया फीस जुटावल उनका ला आकाश-कुसुम बा। एही से बड़ी संख्या में छात्र यूक्रेन, रूस, फिलीपींस, चीन, तजाकिस्तान आ इहां तक कि नेपाल आ बांग्लादेश भी जा रहल बाड़ें। ई देशन में बिना नीट परीक्षा पास कइले भी सीधे प्रवेश मिल जाला। ई देशन में 20 से 25 लाख में मेडिकल के पूरा पढ़ाई हो जाला। एही वजह से करीब 40 हजार छात्र हर साल मेडिकल के पढ़ाई खातिर विदेश जालें।\nअबकी ई समस्या पर मोदी सरकार के ध्यान गइल बा आ ई निर्णय भईल बा कि निजी मेडिकल कॉलेजन के आधा सीट पर सरकारी मेडिकल कॉलेज के बराबर हीं फीस लिआई। निर्णय त हो गइल लेकिन एकर अनुपालन कइल आ करावल आसान नइखे। निजी मेडिकल कॉलेज चलावे वाला लोग छोट-मोट लोग नइखे। ई कॉलेज बड़ा-बड़ा नेता, नौकरशाह आ पूँजीपतियन के गंठजोड़ चलावे ला जे पूरा सरकारी तंत्र आ निर्णय के प्रभावित करेके ताकत रखsता। अब अइसन स्थिति में ई समस्या के समाधान आसान काम नइखे।\nदोसर बड़का समस्या बा आधा-अधूरा पढ़ाई छोड़ के आइल मेडिकल छात्रन में भविष्य के ले के चिंता। यदि युद्ध आज ख़तम भी हो जाता त यूक्रेन के फिर से खड़ा होखे में बहुत समय लग जाई। अब समस्या लइकन के बाकी पढ़ाई आ ओमें लागल पैसा के भी बा। मध्यम वर्ग के विद्यार्थी खातिर 20-25 लाख के व्यवस्था भी के तरे भइल होई ई उ परिवारे जानत होई। सरकार भी ई बात पर मंथन कर रहल बा, बाकिर ई समस्या के कौनो ठोस समाधान के रास्ता फिलहाल नइखे लउकत।\nरूस-यूक्रेन झगड़ा के बिया त बहुत पहिले रोपा गइल रहे\nHum BhojpuriaMay 6, 20221min1090\nरूस यूक्रेन युद्ध के चलत सवा महीना से ऊपर हो गइल बा अउरी यूक्रेन के हजारो नागरिक आ दुनू ओर के मिला के हजारों सैनिक के जान चल गइल बा। शहर के शहर तबाह भइल बाड़s सन तवन त अलगे बा। युद्ध हमेशा जान माल के नुकसान ही लेके आवेला।\nअब रिपोर्ट्स के हिसाब से रूस आपन समर नीति में बदलाव कइले बा। उ अपना सिपाहियन के जुटा रहल बा ताकि फेर से सक्रिय युद्ध कर सके। अभी यूक्रेन में रूस के गोलाबारी कम भइल बा। रूस एह फिराक में बा कि यूक्रेन के पूर्वी क्षेत्र के अपना अधिकार क्षेत्र में पूरा तरह से ले लेव। एही के चलते उ डोनबास पर ही केंद्रित कइले बा। रूस के ई योजना भी बा यूक्रेन आर्मी जवन पूरब में लड़ रहल बा, ओकर जरूरी सामान के आपूर्ति बंद कइल जाव। एही के चलते उ ईंधन, गोला बारूद के खेप पर धावा बोल रहल बा। रूस चाहत बा कि यूक्रेन के राष्ट्रपति जेलेन्सकी मजबूर होखस आ यूक्रेन के पूर्वी भाग में स्थित डोनबास अउरी क्रिमिया के रूस के अधिकृत राज्य मान लेस। देश दुनिया के समर विशेषज्ञ ई कह रहल बाड़ें कि रूस यूक्रेन के दू हिस्सा में बांटे चाहत बा, काहें कि उ अकेले सगरो यूक्रेन पर आधिपत्य ना जमा पाई। जइसन रूस के युद्ध नीति चल रहल बा, ओकरा हिसाब से रूस यूक्रेन के अंदर बॉउन्ड्री लाइन खींचे में सफल हो जाई।\nरूस-यूक्रेन झगड़ा के बिया आज से नइखे बोआइल। ई सोर पुरान बा अउरी सगरो यूक्रेन में फइलल बा। बात ह 2014 के जब रूस यूक्रेन के हिस्सा में रहे वाला राज्य क्रीमिया के अपना अधिकार में ले लेहलस। रूस तब डॉनबास के पूर्वी हिस्सा भी अपना अधिकार में ले लेहलस। ओह साल भी बड़ा हो हल्ला भइल, काफी नुकसान भइल, तबे से ई सीमा-विवाद चल रहल बा। दुनू ओर कूटनीतिक रूप से दांव पेंच त लगातारे होत रहल बा। पूर्ण रूप से युद्ध अब जाके चालू भइल बा जब यूक्रेन के भविष्य दांव पर लागल बा, साथही रूस के भी। काहें कि नुकसान त दू-तरफा बा।\nरूस-यूक्रेन विवाद के इतिहास का बा –\nरूस अउरी यूक्रेन एक जइसन सांस्कृतिक विरासत साझा करे वाला दू देश हवें। उहाँ भाषा के भी बहुत हद तक समानता बा। यूक्रेन के सीमा उत्तर में बेलारूस, पुरुब में रूस, आजोव के सागर आ दक्षिण में काला सागर, दक्षिण पश्चिम में मालडोवा आ रोमानिया अउरी पच्छिम में स्लोवाकिया, हंगरी आ पोलैंड से संबंधित बा। एह बेरा जवन युद्ध चल रहल बा, उ रूस के ओर से चल रहल बा। यूक्रेन यूरोप महाद्वीप के रूस के बाद दूसर सबसे बड़ क्षेत्रफल वाला देश ह। साथे, सबसे गरीब यूरोपीय देश भी मानल जाला। सभे जानत बा कि यूरोप कई सौ वर्ष से सगरी महाद्वीपन पर आपन कॉलोनी बनावे में आगे रहल बा अउरी उहाँ सबसे पहिले औद्योगिक क्रांति भइल, एही के चलते समृद्धि के मामले में यूरोपी देश सबसे आगे बाड़ें सन बाकिर यूक्रेन एमें सबसे पीछे बा।\n18वीं शताब्दी में रूस के महारानी कैथरीन द ग्रेट यूक्रेन के रूस में मिला लेहली। तब यूक्रेन एगो जातीय समूह रहे जवन एगो भूभाग पर निवास करे। जब रूसीकरण बढ़ल त यूक्रेन के जातीय आ भाषायी पहचान के मिटावल चालू भइल। ई त सबसे पहिले होला जदी कवनो देश भा संप्रभु राज्य के समाप्त करे के बा त ओकर पहचान मिटावल जाला। हालांकि समय के मांग के चलते यूक्रेनी लोग आपन संघर्ष रोक के रूस के ही तंत्र में सम्मिलित होत गइल। हालांकि यूक्रेनी लोग में स्वतंत्रता के आग शांत ना भइल रहे, एही के चलते उ आपन जनमत संग्रह में लागल रहलें। जब प्रथम विश्वयुद्ध भइल तब सगरो राजनीतिक समीकरण बदलल। 1922 में यूक्रेन भी यूएसएसआर (सोशलिस्ट रिपब्लिक) के हिस्सा बन गइल।\nकरीब 70 साल बाद जब 1991 में सोवियत सोशलिस्ट रिपब्लिक के विघटन भइल तब यूक्रेन भी स्वतंत्र राष्ट्र बनल। हालांकि यूक्रेन के स्वतंत्रता के मांग कई साल पहिले से जोर शोर से उठे लागल रहे। 1990 में करीब तीन लाख से अधिक यूक्रेनी लोग मानव शृंखला बना के प्रदर्शन कइले रहे। एकरा बाद यूएसएसआर के खात्मा के बाद 24 अगस्त 1991 मे सोशलिस्ट रिपब्लिक के राष्ट्रपति मिखाइल गोर्बाचेव के हटा दिहल गइल। यूक्रेन के संसद स्वतंत्रता अधिनियम बनवलस आ संसद के प्रमुख लियोनिद कार्वाचुव यूक्रेन के पहिला राष्ट्रपति बनलें।\nरूस यूक्रेन विवाद कइसे शुरू भइल–\nयूक्रेन में अइसन लोग के भी समूह रहल बा जवन शुरू से अपना के रूस के हिस्सा मानत आइल बा अउरी उ अक्सर रूस के साथे भी खड़ा रहल बा। यूक्रेन के स्वतंत्रता के बाद से ही अलगाववाद के आग सुलगत रहल बाकिर 2004 में रूस समर्थक विक्टर यानुकोविच के राष्ट्रपति बनला के बाद यूक्रेन अउरी रूस के बीच नजदीकी आवे लागल। बाकिर आंतरिक धांधली के आरोप में विक्टर के संलिप्त होखला के चलते चुनाव भइल। पूर्व प्रधानमंत्री युशचेंको 2005 में राष्ट्रपति बनले अउरी यूक्रेन के पश्चिमी देशन के साथे गठबंधन में जाए के प्रयास कइलें। उ नाटो के सदस्य बने खातिर कोशिश में लाग गइलें। 2008 में नाटो यूक्रेन से वादा कइलस कि उ जल्दी ही आपन सदस्य बनाई।\nबाकिर फेर राष्ट्रपति चुनाव भइल अउरी 2010 में विक्टर यानुकोविच फेर रूस के राष्ट्रपति बनलें। उ काला सागर के बंदरगाह पर रूस के साथ सौदा कइलें अउरी रूसी नौसेना के बंदरगाह पर लीज देहला के बदले गैस मूल्य समझौता भइल। फेर रूस आ यूक्रेन के बीच नजदीकी आइल। उ पश्चिमी देशन से चल रहल व्यापार समझौता अउरी नाटो आ अन्य पश्चिमी देशन के दल में शामिल होखे के वार्ता खतम कर देहलें। उनके जोर रहे कि मास्को यानि कि रूस से फेर व्यापारिक समझौता कइल जाव।\n2014 में यूक्रेन के अलग-अलग हिस्सा में हिंसक प्रदर्शन भइल आ एह दरम्यान क्रिमिया आ डोनबास के पूर्वी क्षेत्र रूस के अधिकार में चल गइल, यूक्रेन के सेना अउरी रूस के समर्थन देबे वाला अलगाववादी दल के भिड़ंत भइल। एही साल यानुकोविच के हटा के उद्योगपति पेट्रो पोरोशेंको यूक्रेन के राष्ट्रपति बनलें। एकरा बाद यूक्रेन के अन्य यूरोपीय देशन के यूनियन से वार्ता शुरू भइल आ सेवा अउरी उत्पाद के मुक्त बाजार खुलल।\n2019 के राष्ट्रपति चुनाव में पोरोशेंको के हरा के पूर्व कॉमेडियन वोलामिदीर जेलेन्सकी राष्ट्रपति बनलें अउरी यूक्रेन के पूर्वी सीमा पर चल रहल संघर्ष के खत्म करे के वादा कइलें। 2021 में उ अमेरिका में बनल बाइडन सरकार से यूक्रेन के नाटो में शामिल होखे खातिर अपील कइलें। ओही साल के मध्य में विपक्षी नेता अउरी रूस समर्थक विक्टर मेडमेडचुक पर सरकार प्रतिबंध लगवलस। एह सबके चलते रूस के कड़ा आपत्ति आइल। फेर पूर्वी सीमा पर यूक्रेन तुर्की में बनल बेरक्टर डीबी2 ड्रोन के इस्तेमाल कइलस। एकरा बाद रूसी सेना यूक्रेन के सीमा पर आपन जमावड़ा लगावल चालू कर देहलस। साल 2022 आवत रूस आ यूक्रेन के बीच बढ़ रहल विवादन के आग धधकत गइल। फेर फरवरी में रूस यूक्रेन के क्षेत्र डोनेत्स्क अउरी लुगंस्क के अलग देश के रूप में मान्यता दे देहलस। ओकरा बाद 24 फरवरी से रूस आ यूक्रेन के युद्ध शुरू हो गइल।\nभविष्य में का होखे वाला बा, ई त अज्ञात बा। बाकिर जवन नुकसान यूक्रेन अउरी रूस के भइल बा, उ सदियों तक इतिहास के एगो करिया कागज लेखां रही। कई गो देश, जे में भारत भी अग्रणी भूमिका में बा, युद्ध विराम आ शांति बहाल खातिर लगातार प्रयास कर रहल बाड़ें।\nबुद्ध के युद्ध शिक्षा, रूस-यूक्रेन के कहानी आ वर्त्तमान संघर्ष\nHum BhojpuriaMay 2, 20221min1140\nभगवान् बुद्ध कहले –\n“तथागत सिखावेले कि हर युद्ध, जेकरा में एक मानुस दोसरा मानुस के बध करेला, शोचनीय ह। लेकिन तथागत ई कबो ना सिखावेले के शांति बनावल रखे के हरसंभव परयास जब बिफल हो जाओ त न्यायसंत युद्ध करे वाला के निंदा होखो। जे युद्ध के कारण पैदा करेला ऊ अवश्य दोषी होला।” (17)\n” तथागत स्वार्थ के पूर्ण समर्पण करे के अवश्य सिखावेले। लेकिन तथागत गलत शक्ति के सामने कवनो चीज के समर्पण करे के शिक्षा ना देले, चाहे ऊ शक्ति मानुस हो, देवता हो भा प्राकृतिक तत्त्व होखो। संघर्ष त रही, काहे कि समूचा जीवने कवनो ना कवनो तरह के संघर्षे ह, लेकिन संघर्ष करे वाला कहीं ऊ सत्य आ सदाचार के खिलाफ त स्वार्थ के संघर्ष नइखे करत !” (18)\n“हे सिंह!जे युद्ध में न्यायसंगत उद्देश्य खातिर जाता ओकरा शत्रुअन के बध करे खातिर तैयार रहे के चाहीं। काहे कि योद्धा लोगन के इहे नियति ह, आ अगर ओकर नियति ओकरा के धर लेले बा तब शिकायत करे के कवनो कारणे नइखे।” (22)\n“जे न्याय अउर सदाचार के पक्ष में बाटे ऊ कबो असफल ना होला, बलुक आपन उद्यम में सफल होला आ ऊ सफलता टिकाऊ भी होला।” (28)\n” हे सेनापति ! ई सब समझ के तू युद्ध करs, आपन युद्ध शूरता से लड़s, लेकिन सत्य के योद्धा बन के ! तबे तथागत तहरा के असिरवाद दीहें !” (30)\n( ‘धम्मपद‘ से )\nयूक्रेन युद्ध के एक से एक दर्दनाक वीडियो आ फोटो के बमबारी हमनी सभ पर टीवी आ इंटरनेट के माध्यम से हो रहल बा। भारत के टीवी चैनल सब ‘ वॉर रूम’ खोल लेले बाड़े सन आ देखला से त बुझाता कि इहे लोग के लगे युद्ध के सब कंट्रोल बा। चिल्ला-चिल्ला के मिसाईल दगवावत बाड़े सन आ हवाई हमला त लगातार चलवावत बाड़े सन सुरुये से। रिपोर्टर सब घबड़ा -घबड़ा एतना जोर से चिचियाले सन जे जिउ धक् से हो जाला कि कहीं पुतिन बाबू उनके माथा पर बम त ना फोड़ देले !\nभइल ई बा कि भारत सहित दुनिया के अधिकतर मीडिया पच्छिम माने अमेरिकी आ यूरोपियन परभाव में बा आ खाली एकतरफा ओपिनियन के परचार करs ता। रूस के विलेन बना दीहल गइल बा आ रूस के दृष्टिकोण का बा ई दियरी लेके खोजे के पड़s ता। रूस कियोर से आवत खबर बड़ी मुश्किल से मिलs ता।\nएकर कारन बा कि आज इंटरनेट के जुग में इंटरनेट, गूगल, फेसबुक, ट्विटर, यू ट्यूब सबके हथियार बना के अमेरिका आ यूरोप के देस यूज करs तारे सन। बैंक सिस्टम, क्रेडिट कार्ड, रेस्टोरेंट आ खाये-पिये के आ आउरो सामान के भी अस्त्र-शस्त्र बना दीहल गइल बा। सूचना, खबर, जानकारी, समाचार सभन के हथियार बना के परजोग होता। सुपरपावर सब राउर सोच के, राउर विचार आ ओपिनियन के अपना लाभ खातिर कंट्रोल करे के चाहs तारे सन, राउर पसंद-नापसंद के, राउर अवचेतन मन के अपना फायदा खातिर ढाले में लागल बाड़े सन।\nएहीसे यूक्रेन समस्या के ठीक से बूझल जरूरी बा।\nरूस आ यूक्रेन दूनो में एक race ( जाति) के लोग रहेला जेकरा के स्लाव नाम से जानल जाला। स्लाव के दू गो धारा बा– पूर्वी आ पश्चिमी। रूस आ यूक्रेन के लोग पूर्वी स्लाव ह लोग। पोलैंड के विस्तुला नदी के पूरब में पूर्वी स्लाव आ पच्छिम में पश्चिमी स्लाव। विस्तुला ( उच्चारण – विश्वा) शब्द के उत्पत्ति संस्कृत के ‘अवेषन्’ से मानल जाला जेकर अर्थ ह ‘धीरे-धीरे बहत’। ऋग्वेद 10.114.1 में उदाहरण देखल जा सकेला। एह ऋचा में वैदिक देवता मातरिश्वा के भी उल्लेख बा। स्लाव लोग एक देवी के नाम ह ‘मदर स्वा’ जे मातृ स्वा अथवा मातर स्वा ही भइल। जैसे वैदिक वांग्मय में मातरिश्वा के गरुड़ जइसन पक्षी रूप में उल्लेख बा ओइसहीं स्लाव लोग भी मदर स्वा के पक्षी रूपी देवी मानेला। अंग्रेज़ी के स्वान शब्द (हंस) आ स्वीडन देश के नाम भी एकरे अभिव्यक्ति ह। स्वीडन पश्चिमी स्लाव लोग के एक देश ह।\nस्लाव के लोग के पूर्वज वेनेति समुदाय से ह जे लोग विस्तुला ( विश्वा) नदी के उत्तर में रहे। वेनेति शब्द के वैनतेय (गरुड़) से संबंध के बारे में कुछो कहल सम्भव नइखे। लेकिन वेनेति शब्द के कई गो अर्थ बा जइसे प्रिय, मित्रतापूर्ण, यौन संवेग आ एकरा के वीनस ( शुक्र) ग्रह से भी जोड़ के देखल जाला जिनकर सम्बंध प्रेम आ यौन संवेग से बाटे। ‘उत्तर’ दिशा के अर्थ भी वेनेति से निकलेला आ गाथा ई बा कि पुरा काल में ई लोग उत्तर के स्कन्द क्षेत्र ( स्कैंडिनेविया) से एने काऊर आइल रहे। कुछ इहे सब कारण बा कि आर्य जाति से स्लाव जाति के घनिष्ठ संबंध देखल जाला। एह तरीका से स्लाव लोग आर्य जाति के ही एक धारा ह। वैदिक संस्कृत आ वैदिक देवी-देवता से स्लाव भाषा समूह आ स्लाव संस्कृति के आश्चर्यजनक मेल बा। रूस, यूक्रेन, स्वीडन, पोलैंड, साइबेरिया, नॉर्वे आ स्लाव के सब उप-धारा सभन में ई बहुते स्पष्ट बा। रूस के प्रसिद्ध वोदका संस्कृत के ‘उदक’ ह जेकर माने होला पानी/ द्रव्य। रूस के वल्गा नदी प्रसिद्ध ह त अथर्ववेद में वल्गा-स्तोत्र बा। वल्गा देवी बगलामुखी के नाम से मशहूर बाड़ी। दुनिया के सबसे पुरान ‘स्वस्तिक’ चिन्ह यूक्रेन में ही मिलल बा। स्लाव में भगवान के ‘भग’ शब्द ‘बग’ बन जाला। दूनो जगह अर्थ एके ह- ऐश्वर्य।\nई सब बातन के चर्चा एहसे जरूरी बा काहे कि बिना मूल में गइले ओकर विस्तार आ बाद के रूपांतरण समझ ना आवे।\nई सब जानकारी से ई पता चलs ता कि रूस, यूक्रेन आदि स्लाव समुदाय आ हमनी के आर्य पूर्वज लोग एक्के रहे। कालांतर में अलग-अलग दिशा में बँटत गइल लोग आ भिन्न रक्त के संपर्क में आवत एके संस्कृति के कई-कई गो रूप होत चल गइल।\nआज के यूक्रेन के कीव रूस क्षेत्र से ही ‘रूस’ नाम धराइल काहे कि कीव रूस ही पूर्वी स्लाव लोगन के पहिलका राज्य बनल रहे। ई बात बहुत माने राखs ता कि जवन कीव शहर खातिर आज पूर्वी स्लाव के दू वर्ग में घमासान मचल बा उहे रूसी सांस्कृतिक राष्ट्र के हिरदय ह।\nदसवीं से बारहवीं शताब्दी के समय कीव रूस एक बहुते शक्तिशाली देश रहल। सन् 980 से 1015 के कालखण्ड के कीव रूस के स्वर्ण युग कहल जाला जब व्लादिमीर महान् के शासन रहल। लेकिन तेरहवीं सदी में भयंकर मंगोल आक्रमण कीव रूस के तहस-नहस कर देलस।\nफेर हेन्ने-होन्ने से संपर्क होत रूस के तीन उप-क्षेत्र भइल– पूरब में मस्कोवा नदी क्षेत्र में मस्कोवा रूस, कीव रूस आ बेलाउ रूस (बेलारुस)। मस्कोवा रूस के प्रभुत्व बढ़ल त मस्कोवा के महत्व बढ़ल आ कीव शहर के घटत चल गइल। मस्कोवा माने मॉस्को राजधानी बनल आ रूस एक विशाल देश के रूप में विकसित भइल। यूक्रेन शब्द के माने ह — ‘सिवान पर’ माने सीमा पर। ई क्षेत्र रूस के एगो सीमांत प्रदेश ह।\nरूसी सम्राट ज़ार निकोलस द्वितीय के 1917 के खूनी रूसी क्रांति में तख्तापलट आ हत्या कर के वामपंथी लेनिन सोवियत संघ नाम से वामपंथी देश के गठन कइले।\nएगो रोचक तथ्य ई बा कि पहिलका विश्व युद्ध में रूस के सम्राट ज़ार निकोलस द्वितीय, इंग्लैंड के सम्राट जॉर्ज पंचम आ जर्मनी के चांसलर कैज़र विल्हेम द्वितीय ई तीनो लोग आपस में भाई रहे लोग ! विल्हेम जॉर्ज के फुफेरा भाई रहले आ निकोलस आ जॉर्ज मौसेरा भाई रहे लोग ! यूरोप के शाही रजवाड़ा में आपस में शादी-बिआह होखला से अइसन भइल रहे। तीनो जन लइकाई में संगे खेललो रहे लोग। बाकी जब दुस्मनी ठनल त विश्व युद्ध करा दीहल लोग। जॉर्ज आ निकोलस एके पच्छ से लड़ल लोग बाकी जब रूसी क्रांति में निकोलस जान बचावे खातिर जॉर्ज से शरण मंगले त जॉर्ज नकार देहले आ निकोलस के सपरिवार जघन्य हत्या हो गइल।\nगाँव-जवार में पटीदार लोग दू धूर खातिर जइसे लठ्ठम-लाठी से लेके खून-खराबा ले कर देला ठीक ओइसहीं मारापीटी विश्व-स्तर पर भी होला। खाली अस्त्र-शस्त्र के लेभेल ऊँच हो जाला। पर असली लड़ाई उहे स्वार्थ के संघर्ष भा न्याय-अन्याय के संघर्ष रहेला। मानुस जबले रही तबले संघर्ष रही। मानुस के भीतरी जगत में भी आ बाहर एक-दोसरा से भी। इहे बात के भगवान् बुद्ध उल्लेख कर के कहले कि संघर्ष त हमेशा रहबे करी, बेकति के देखे के ई बा कि उ सत्य आ न्याय के पच्छ में बा कि विरोध में ! युद्ध के सुरु करs ता एकरा से गलत-सही ना तय होला। तय एकरा से होई कि न्याय आ सत्य में बाधा के डलले बा ? युद्ध के दोषी उहे मानल जाई। युद्ध में भइल समस्त नरसंहार आ बर्बादी के दोष ओकरे माथे जाई। एही कारन भगवान् बुद्ध न्याय आ सत्य के स्थापना खातिर युद्ध से पीछे हटे के मना करत बाड़न। उहॉं के कह तानी कि देवते लोग काहे ना होखो, भा क़ुदरते होखो भा मानुस, केहू अगर अन्याय चाहे असत्य करत बा त ओकरा सामने तनिको समझौता नइखे करे के।\nब्लादिमीर जेलेन्सकी आ ब्लादिमीर पुतिन आमने-सामने बा लोग। ब्लादि माने होला विश्व, आ मीर माने शासक। काहे कि अब यूक्रेन अलग देश बा आ रूस अलग। वामपंथ के दुर्भोग भोगला पर रूस के बड़ी हानि भइल। भीतरे-भीतर हालत खस्ता होत चलत गइल। आ बाहिर से अमेरिका से शीत युद्ध चलते रहे। रूस के ख़िलाक अमेरिका नाटो नाम से युद्धक संघ बनवले रहे। अमेरिका आ नाटो हर समय इहे फिराक में रहत रहे कि कइसे रूस के टुकड़ा-टुकड़ा क के बर्बाद कर दिहल जाव। अंदर-बाहर दूनो ओरिया से पड़त मार के आगा सोवियत संघ ना ठठ पावल आ बिखर गइल। 1992 में यूक्रेन, जॉर्जिया जइसन कई गो अलग देश के रूप ले लेलस। सोवियत संघ टुकड़ा-टुकड़ा हो गइल।\nसोवियत संघ नाटो के ख़िलाफ़ कुछ देशन के संगे मिल के जौन वार्सा-सन्धि कइले रहे ओकर अस्तित्व ही खत्म हो गइल। लेकिन अमेरिका आ इंग्लैंड लोग नाटो के खत्म ना कइल जौन खाली रूस के मुकाबला करे ख़ातिर बनल रहे ! एकर कारन तलासे जाएब सन त नज़र आई कि द्वितीय विश्व युद्ध के बाद सगरी दुनिया के तीन गो माफिया मिल के चलावत बाड़े सन — हथियार माफिया, तेल माफिया आ दवाई माने फार्मास्युटिकल माफिया। अब हथियार माफिया के कमाई आ लूट हथियार बेच के होला आ कवनो देश ज़ादे से जादे हथियार तबे कीनी जब ओकरा कवनो देश से डर होई, आ एकरा खातिर दुनिया में कवनो विलेन होखे के चाहीं। से अमेरिकी आ पश्चिमी माफिया खातिर जरूरी रहे कि रूस विलेन बनल रहो। बड़का विलेन बने खातिर भी कैनो सुपरपावर चाही। सद्दाम हुसैन आ गद्दाफ़ी, ईरान, सर्बिया, कोसोवो जइसन छोट-मोट विलेन ढेर दिन ना चल पावे।\n1991 में यूक्रेन के अलग देश के रूप में मान्यता मिलल। सोवियत संघ इतिहास हो गइल। करीब-करीब ओइसहीं जइसन 1947 में भारत के टुकड़ा-टुकड़ा हो गइल रहे।\nअलग भइला पर भी यूक्रेन तटस्थ रहल आ रूस से करीबी संबंध बनवले रहल। बाकी ओकर नीति रहे कि सबसे दोस्ती कर के चले के बा। एही चलते यूक्रेन 1996 से 2001 तक ले आपन सब न्यूक्लियर हथियार भी रूस के लौटा दिहलस जवन विभाजन के समय ओकरा खाता में आइल रहे। एकरा खातिर अमेरिका, इंग्लैंड, रूस आ यूक्रेन में एगो अंतर्राष्ट्रीय समझौता भइल आ यूक्रेन के सभ केहू मिल के सुरक्षा के गारण्टी दीहल। यूरोपियन यूनियन से भी यूक्रेन के बढ़िया सम्बन्ध बनल।\nलेकिन अमेरिका आ नाटो ई चक्कर में रहल कि कइसे कर के रूस से अलग भइल छोट-छोट देशन के अपना पाले क लिहल जाव ताकि रूस फेर से पहिले जइसन एकीकृत आ शक्तिशाली ना होखे पावे।\nअगर पिछला सदी से देखल जाव त नज़र आई कि दुनिया के दर्जनों देश में अमेरिका आ इंग्लैंड नाटो के संगे ले के कवनो ना कवनो बहाना से सैन्य कारवाई कइले बा। 1945 में अमेरिका हिरोशिमा आ नागासाकी पर एटम बम गिरा के अइसन नेस्तनाबूद कइलस जे आपन परभाव-क्षेत्र में कई पीढ़ीयन ले अपंग आ विकृत मानुस पैदा करत जात बा। फेर क्यूबा, ग्वाटेमाला, ईराक, निकारागुआ, ईरान, लीबिया, सीरिया पर हमला, यूगोस्लाविया के दू टुकड़ा कोसोवो आ सर्बिया आ फेर विध्वंसक शस्त्र जमा करे के झुठ्ठा बहाना बना के ईराक के तहस-नहस कर देलस। दोसर इयोर अगर रूस के इतिहास पर नज़र डालल जाव त आपन बृहद रूस क्षेत्र के एकीकृत करे के अलावे रूस कवनो दोसरा देस पर बहुते कम हमला कइले बा। अफ़ग़ानिस्तान में हस्तक्षेप रूस के बहुत भारी पड़ल रहे। लेकिन तुलना कइला से रूस आ अमेरिका-गुट के सोभाव में मौलिक अंतर नजर आई। ई अंतर एकरा में बा कि दोसरा के नष्ट कर के आपन कल्याण होई ई नीति रूस के नइखे रहल। ई त अमेरिका के नीति ह। ना जाने का बात रहेला कि अमेरिका आपन सुरक्षा के ले के हमेशा घबराइले रहेला। एगो सुपरपावर से केहू अइसन बेवहार के आसा ना करे।\nअब नाटो रूस काऊर गोड़ पसारे के चक्कर में यूक्रेन पर डोरा डाले लागल। एन्ने यूक्रेन में 2010 में यानुकोविच राष्ट्रपति के पद संभलले। इनकर नीति भइल कि आपन मूल देस रूस से घनिष्ठता बना के रहे के काहे कि बृहद रूस के टुकड़न सब एके संयुक्त परिवार के हिस्सा ह से सब मिलजुल के शांति से रहे। इहे बात अमेरिका के अखर गइल। अमेरिका आपन खेला अउर तेज क दिहलस।\nहोने काऊर स्थिति ई भइल कि भले बाप-दादा पूर्वज लोग एक्के रहे पर ई बात के त हजारन साल गुजर गइल बाटे। जब एक्के परिवार में लठ्ठ चल जाता त पूर्वज के के पूछे जाई !! अपना-अपना के भिन्न डिक्लेयर क के लाठी तना गइल। युक्रेनियन लोग अपना के रूसी लोग से अलग राष्ट्र कहे लागल। अब यूक्रेन में बहुतायत यूक्रेनियन के बा जेकरा में तुर्क, मंगोल आदि के रक्त मिश्रण भइल बा, आ रूसी भासा के लोग पूर्वी यूक्रेन के दोनेत्स्क आ लुहांस्क क्षेत्र में बहुसंख्यक बा। ई दूनो समुदाय में भिड़न्त हो गइल।\n2014 में दोनेत्स्क आ लुहांस्क के रूसी भाषी आ यूक्रेनियन समुदाय में जबरदस्त लड़ाई सुरु भइल आ बहुत लोग मरे लागल। एक इयोर से अमेरिका के खेला आ दोसर इयोर से राष्ट्रपति पुतिन रूसी भाषी के समर्थन में। वर्चस्व के लड़ाई जमीन पर उतर आइल।\nपुतिन के सोझा कहल रहल कि यूक्रेन के नाटो के मेम्बर ना बने के होई आ तटस्थ देश के रूप में बनल रहे के होई। काहे कि अगर नाटो आपन लाव-लश्कर आ न्यूक्लियर हथियार लेके यूक्रेन में आ जाई त ई रूस के अस्तित्व पर बहुत बड़ा खतरा हो जाई, आ रूस एकरा के कवनो कीमत पर ना होखे दी। एकरा के लेके रूस, अमेरिका, इंग्लैंड, नाटो, यूक्रेन में कई बेर बातचीत भइल पर ढाक के उहे तीन पात ! यूक्रेन के तटस्थता के गारण्टी पुतिन लिखित मंगले कि हमरा के बस ई लिख के दे द लोनी कि यूक्रेन नाटो में शामिल ना होई। पर यूक्रेन आ अमेरिका दूनो एकरा से कन्नी काटत चल गइल।\nपुतिन जब देखले कि अमेरिका आ यूक्रेन उनकर बात के महटियावे में लागल बा त दोनेत्स्क आ लुहांस्क के रूसी लोगन के लड़ाई में सहयोग देबे लगले। यूक्रेन के दक्षिण भाग में क्रीमिया प्रायद्वीप आ सेवस्तोपोल नगर क्षेत्र में भी रूसी लोग बहुसंख्यक बा। उ लोग के पोटिया के पुतिन जी 18 मार्च 2014 के गते से क्रीमिया आ सेवस्तोपोल के रूस में मिला लेहले। अमेरिका आ यूरोप में बड़ी चिचियाहट मचल लेकिन पुतिन उ लोग के बात एक कान से सुनके दोसरा कान से निकाल देले।\nहोने जब राष्ट्रपति यानुकोविच रूस का इयोर झुके के संकेत करे लगले त यूक्रेनियन समुदाय उनका पर खिसिया गइल आ जबरदस्त फेर बदल में मई 2014 में पेट्रो पोरोशेन्को राष्ट्रपति बनले।\nपोरोशेन्को मेहनत करे लगले कि सब विवाद हल कइल जाव, दोनेत्स्क आ लुहांस्क के विद्रोह शांत होखो आ रूस से सम्बंध के भी सुधारल जाव। लेकिन उनकर झुकाव स्पष्ट रूप से यूरोपियन यूनियन में मिल के नाटो के मेम्बर बने के रहे।\nएही सब के बीच 2019 के चुनाव में पोरोशेन्को के हार हो गइल जेलेन्सकी से। जेलेन्सकी एगो कॉमेडियन रहले आ एगो टीवी सीरियल में राष्ट्रपति के भूमिका खूब बढ़िया निभवले रहले। जनता में बड़ा लोकप्रियता मिलल त चुनाव जीत के राष्ट्रपति हो गइले। एकरे के कहल जाला भाग के खेल !जेलेन्सकी यहूदी हउएँ। शायद उनका के पश्चिमी शक्ति सब गुप्त रूप से सपोर्ट कइल चुनाव में।\nजेलेन्सकी के नाटो के मेम्बर बने के बड़ी जोर के बोखार चढ़ल रहे। होने पुतिन लगातार बोलत जास कि यूक्रेन ई गलती कबो मत करे आ तटस्थ रहे। आपन बात के असर ना होत देख के पुतिन रूसी सेना के यूक्रेन सीमा काऊर बढ़ावे लगले। ई बात से दुनिया में हल्ला मचे लागल।\nदोनेत्स्क आ लुहांस्क के नेता लोग अपना-अपना राज्य के स्वतंत्र देश घोषित कर दीहल आ रूस के लिखित चिठ्ठी भेजल कि यूक्रेन के सेना ओजा बहुते अत्याचार करत जात बा से सेना भेज के मदद चाहीं। पुतिन उ दूनो के स्वतंत्र देश के रूप में मान्यता दे देहले आ 22 फरवरी 2022 के विशेष सैन्य हस्तक्षेप के रूप में आपन फौज के पहिले दोनेत्स्क आ लुहांस्क में आ बाद में बेलारुस काऊर से यूक्रेन में ढुका देहले।\nपुतिन कहले कि यूक्रेन पर उ कवनो आक्रमण नइखन करत। उनकर उद्देश्य खाली दोनेत्स्क आ लुहांस्क के यूक्रेन के अत्याचार से बचावे के, यूक्रेन सेना के शस्त्रहीन करे के आ यूक्रेन से नाटो में शामिल ना होखे के लिखित गारण्टी लेबे के बा। एकरे खातिर उ संयुक्त राष्ट्र संघ के आर्टिकल 51 के हवाला देत कहले कि आर्टिकल 51 के तहत कवनो देश उनका से सैन्य सहायता माँगs ता त विशेष सैन्य हस्तक्षेप करे के उनकर अधिकार बा।\nअमेरिका इहे आर्टिकल 51 के दर्जनों बार दुरुपयोग कर के दुनिया भर में हस्तक्षेप करत रहल बा बाकि एह बेर उहे फँस गइल बा एकरा में।\nअब कुल मिला के देखल जाव त असली युद्ध होत बाटे नाटो आ रूस के बीच में। मूलतः अमेरिका आ रूस के बीच में। इंग्लैंड के भूमिका अमेरिका के खलासी के बाटे। बाइडेन के त उमर हो गइल बा त उनकर बोलियो कँपकँपात निकलेला, बाकी बोरिस जॉनसन आपन केस में बिना ककही कइले खूब गरजेले। जर्मनी के तनिको मन ना रहल ह रूस से भिड़े में पर बात उठ गइल बा नाटो के सम्मिलात के। फ़्रांस के भी मोटा-मोटी इहे हालात बा।\n(यशेन्द्र प्रसाद: अन्वेषक आ लेखक, फिल्मकार आ भू।पू। लेक्चरर (भूगोल))


नेपाली रुपिया (नेपाली: रुपैयाँ, चिन्ह: रु, Rs.; कोड: NPR) नेपाल के अधिकारीक मुद्रा ह। नेपाली रुपया 100 पैसा में बँटल बा, माने की 100 पैसा के एक रुपया होऽला। रुपिया से संबंधित काम के भार नेपाल राष्ट्र बैंक के लगे बा, इहे उँहा के रुपया पर नियंत्रण रखेला। नेपाली रुपिया के चलन 1932 में शुरू भइल, ई से पहिले नेपाल में मोहर चलत रहल।\n1994 से पहिले ही, नेपाली रुपिया (रु) के भारतीय रुपिया के साथ विनिमय दर फिक्स कर दिहल गइल। उ समय भारतीय 1 रुपिया (₹1) के नेपाली रुपिया (रु.१+४५ पैसा) फिक्स करल गइल रहे। रु. 1.45 = ₹1. हालांकि विनिमय दर बढ़ गइला पर बाद में रु.1.60 = ₹1 कर दिहल गइल।\n"https://bh.wikipedia.org/w/index.php?title=नेपाली_रुपिया&oldid=722379" से लिहल गइल


अरविंद कुमार के मिलल हिन्दी अकादमी शलाका सम्मान – Anjoria\nजून 18, 2011 अरविंद कुमार\nदू दिन पहिले हमरा एगो लेख मिलल. लेख हिन्दी में रहे आ एगो हिन्दी कर्मी के संघर्ष गाथा रहल. कइसे एगो आदमी बालश्रमिक से अपना जिनिगी के शुरुआत कर के कवनो भाषा के शब्दाचार्य तक बन गइल. बीच में अनगिनत पड़ाव, अनगिनत बाधा बाकिर सफर रुकल ना चलत रहल. एगो जिद्दी भाषा सेवी का बारे में लिखल ई लेख हमरा के मजबूर कर दिहलसि सोचे खातिर. का करीं ? एकरा के सीधे नकार दीं. एकर भोजपुरी अनुवाद कर के प्रकाशित करीं. अँजोरिया के कार्यक्षेत्र में ई लेख कहाँ ले ठीक रही. वगैरह वगैरह.\nअँजोरिया के नीति वाक्य हऽ अँजोरिया अनलिमिटेड…. मतलब कि अँजोरिया खाली भोजपुरी के बात ना करे भोजपुरी में बात करेले. एकर कैनवास बहुते बड़हन सोचल गइल बा. अलग बाति बा कि आर्थिक, व्यक्तिगत समस्यन आ समयाभाव का चलते बहुत कुछ चाहियो के ना कइल जा सके आ हम ई मान के संतोष कर लिहिलें कि अकेला चना भाँड़ ना फोड़ सके.\nअगर अँजोरिया के संचालक प्रकाशक का रूप में हम कहीं हार मनले बानी त इहे कि हम कवनो अइसन आदमी आजु ले ना खोज पइनी जे अँजोरिया के ज्योति हालात के झँझावातन से बचावत आगा ले बरकरार राखि सको. बीरबल लाओ ऐसा नर, पीर बावर्ची भिश्ती खर. खैर, एह समस्या के कवनो समाधान आजु नइखे बाकिर हमार कामना इहे बा कि जबले हो सके अँजोरिया के ज्योति जरवले राखे के, एह उमेद में कि कबो त केहू मिली जे एह बैटन के अगिला दौर में ले जा सकी.\nहँ त बात होत रहुवे अरविन्द कुमार के हिन्दी अकादमी शलाका सम्मान से सम्मानित भइला पर लिखल आलेख के. हिंदी के विकास खातिर जइसन काम अरविंद जी कइले बानी काश वइसनके कवनो जिद्दी बाकिर समर्थ सेवक भोजपुरियो के मिल सकीत ! इहे सोच के थोड़ देर ला सोचनी कि काहे ना अँजोरिया के एगो हिन्दी अध्याय शुरु कर दिहल जाव ! फेर लागल कि एगो गाछ का भरोसे टिमंबर मर्चेंट के बोर्ड लगावल ठीक ना रही. दोसरे हिन्दी के सेवक अतना बाड़े कि ओकर चिन्ता करे के जरुरत हमरा ना होखे के चाहीं. से दयानन्द पाण्डेजी के लिखल लेख के जस का तस हिन्दीये में प्रकाशित कर दिहनी. अँजोर दुनिया पर. पढ़ीं आ खुद देखीं कि अरविन्द कुमार जी जइसन अनुकरणीय व्यक्तित्व कतना मिलेले !\nOne thought on “अरविंद कुमार के मिलल हिन्दी अकादमी शलाका सम्मान”\nजून 19, 2011 को 10:33 पूर्वाह्न पर\nकुमार दंपत्ति (माननीय अरबिंद कुमार अउर माननीय कुसुम कुमार) के जेतने परसंसा कइल जाव कम बा। हम इहाँ सब के बनावल समानांतर कोश सुरुवे से उपयोग करतानी। ए शब्दकोश के शब्द संपदा अपार बा अउर साथे-साथे एक वर्गानुसार व्यवस्था लाजवाब बा। वास्तव में इ सब्दकोश हिंदी छेत्र में एगो मील के पत्थर बा।\nनमन ए कुमार दंपत्ति के।।\nअँजोर दुनिया पर परकाशित दयानन्द पाण्डेजी के लिखल लेख सार्थक, सामयिक अउर यथार्थ की जमान पर बा। सादर।।


भोजपुरी विशेष - जलुआ : मेहररुई दरबार के एगो जियतार स्वांग परिपाटी , Bhojpuri special Night season ratjaga of womenatradition of Bhojpuri region calls domkach – News18 हिंदी\nभोजपुरी विशेष - जलुआ : मेहररुई दरबार के एगो जियतार स्वांग परिपाटी\nबरात गइला के बाद पुरुष वर्ग से खाली घर में रतजागा करे वाली महिला लोगन के आयोजन ह ई.\nगांव के परंपरा के हिसाब से जब घर से सब पुरुष लोग बराति चल जाला त घर में खाली मेहरारू जाला लो. अइसना में आपन मनसाइन करेके खातिर आ सुरक्षा खारित रतिजगा करेला लोग. एहि में स्वांग होला एही के जलुआ नाम दिहल गइल बा.\nकोरोना काल के शादी-बियाह एगो नए अंदाज में शुरू हो गइल बा. बेगर बैंड-बाजा आ बिना बरियात के बियाह. समाज में बदलाव का मद्देनजर अब बरियात में धड़ल्ले से लरिकियो - मेहरारू लोग जा रहल बा आ डीजे के धुन पर मेहरारुन के नाचो आम बात हो गइल बा. बाकिर किछुए बरिस पहिले ले अपना इहां ई परिपाटी ना रहे. बरियात में लरिका, बूढ़, जवान-सभके सभ मरदे जात रहे आ नारी के बरियात में जाए के मनाही रहे. जमींदारी आ सामंती राज में औरत के आबरू बचावे का दियानत से बुझिला अइसन होत होखे. नतीजा ई होत रहे कि सउंसे टोल-परोस भा गांव के गांव खाली हो जात रहे आ गांव में ओह रात बांचि जात रहे लोग मेहरारू आउर लरिकी. अइसना माहौल में घर-दुआर के रखवारी जरूरी रहे आ ओही खातिर रात-रात भर रतजगा होत रहे. ओह रतजगा के आकर्षण का केंद्र में होत रहे डोमकच.\nहंसी-ठिठोली भरल स्वांग\nजलुआ - डोमकच, जवन कहीं-कहीं डोमकछ भा डोमकथो कहात रहे, एगो हंसी-ठिठोली भरल जियतार स्वांग होत रहे.ओह नाट्य कला के खूबी ई रहे कि मए स्वांग मेहरारू आ लरिकिए लोग अभिनीत करे आ उहां मरद-लरिकन के प्रवेश पर पाबंदी रहे.\nना कवनो मंच के जरूरत पड़े, ना कवनो खास साज सज्जा के. एह स्वांग में मरदन के खूब खिल्लियो उड़ावल जात रहे\nआ अइसन कऽके मेहरारू लोग अपना दमित इच्छा के पूर्तियो करत रहे. पुलिस, दरोगा, डाक्टर, नर्स, मरद-सभ मेहरारुए बनत रहली आ खूब धांसू ऐक्टिंगो करे लोग. एने मेहरारू के दिन चढ़ल बा, पेट से बाड़ी ऊ. ओने मरद गांव छोड़िके परदेस जाए लागत बा.मेहरारू हाथ जोड़िके निहोरा करत बाड़ी-\nपियऊ, ना जा तूं पुरुब का ओर,\nपुरुब का देस में टोना बहुत बा,\nपानी बहुत कमजोर!\nबाकिर मरद भला काहें के माने जाउ! ऊ कलकत्ता चलि जात बा आ उहवां कवनो शहरी छोकरी के जाल में अझुरा के रहि जात बा. फेरु लरिका जनमे, नार काटे के स्वांग होता. अकेल औरत लरकोरी होके किसिम-किसिम के सांसत झेलत बिया.\nगांव के लुच्चा-लफंगा ओकरा पर डोरा डालत बाड़न स. कतहीं पुरुष मानसिकता प करारा व्यंग, त कतहीं अकसरुआ औरत पर आवेवाली आफत-बिपत के मरम बेधेवाला चित्र. आगा चलिके भिखारियो ठाकुर एही कथ प 'बिदेसिया 'के सिरिजना कइलन. डोमकच के छोट-छोट टुकड़ा वाला स्वांगन में कतहीं मेहरारू के दुरदसा झलकत रहे, त कतहीं पुरुष प्रधान समाज के करतूत के झांकी. देखेवाली औरत ओह सभ में अपना जिनिगी के झलक पावत रहली. कबो-कबो नाटक के बात उन्हुका दिल में कचोटे लागल रहे.ओह घरी के समाज के ऐनक होत रहे डोमकच.\nहर तबका के जोड़े के कोशिश\nडोमकच कवनो इलाका में जलुआ का रूप में, कतहीं सामा-चकेवा के नांव से, त कतहीं जट-जटिन के तौर पर फइलल-पसरल रहे. एह स्वांग में हर तबका के जोड़े के कोशिश होत रहे. मूल कथा डोम-डोमिन के होत रहे. शादी-बियाह में डोम-डोमिन के अगहर भूमिको रहत रहे. चाहे डाल बनावे के होखे भा दउरा, सुपुली-मउनी बिनेके-ई कुल्हि काम डोमे -डोमिन करत रहे. एही तरी, एह स्वांग में कोंहार, कहांर, धोबी, हज्जाम, चमार, मुसहर-नेटुआ-सभ केहू के भूमिका पर स्वांग रचात रहे, काहेंकि एह सभके भागीदारी के बिना बियाह संभवे ना रहे आ एह लोग के स्वांग में अइसन केरिकेचर होखे कि देखे-सुनवाला लोग अचरज से भरि उठे. नतीजा ई होखे कि रात-रात भर डोमकच होखे आ केहू का आंखी नींन ना लागे. रतजगा कऽके अइसन मनोरंजन होखे कि कई दिन ले डोमकच के चरचा होखे.फेरु अगिला बियाह के रात के इंतजार होखे.\nडोमकच में मेहरारू लोग बड़ा जियतार अभिनय करत रहे. बरियात में का-का खाए-पीए के मिलल, कतना मान-सम्मान आ सौगात भेंटाइल, एहू सभ पर हास- परिहास आउर व्यंग्य से लबरेज़ बतकही होत रहे.\nहमरा डोमकच के एगो दृश्य आजुओ इयाद बा, जवन सभके अचरज में डालि देले रहे. एगो बरियात में सभ केहू चलि गइल रहे.एगो बूढ़ बाबा बांचि गइल रहलन. ऊ अपना पतोह लोग के बहुत परेशान करसु.\nरात में जब ऊ सूतल रहलन, तलहीं एगो पुलिस आके जगावे लागल. उठिके बइठत कहीं कि लागल डांटे, 'ऐ बूढ़ाबाबा! तू अपनी बहुओं को गारी-फजीहत करता है! तुम्हारी बहू की शिकायत मिली है.चलो थाने! तुमको दरोगाजी ने बुलाया है.चल, उठ!' 'मगर सरकार, हम त... '\n'चलो थाने! वहीं चलकर अपनी बात कहना!' बाबा के त बुरा हाल रहे. ऊ सचहूं थाना का ओरि चलि दिहलन. जब डेराइल पाछा चितवसु त डांट मिले-'पीछे क्या देख रहा है?चुपचाप आगे बढ़ो!' फेरु त ऊ चुपचाप गांव का बहरी निकलि गइलन. जब पाछा मुड़लन, त उहां केहू के ना देखिके चिहा गइलन. तलहीं मन परल,अच्छा! ई डोमकच वाली मेहरारू रहलि हा!ढेर दिन ले ओह स्वांग के चरचा होते रहि गइल.\nबाकिर आजु ना त ऊ स्वांग बांचल बा, ना ओइसन अभिनय करेवाली मेहरारुए बाड़ी. अब त सजल-धजल मेहरारू लोग बरियात के शोभा बढ़ावत डांस करत बा. मनोरंजन के अनेक साधन का चलते आजु डोमकच नियर जियतार स्वांग के परिपाटी के लोप हो गइल बा, बाकिर पुरनकी पीढ़ी के जबान पर अबहिंयो डोम-डोमिन के हंसी-ठिठोली से भरल संवाद आके गमगीनो माहौल के सरस आउर खुशनुमा बनाइए देला.\nTags: Article in Bhojpuri, Marriage


टटका खबर : 11 सितंबर 2014 – टटका खबर\nउत्तर प्रदेश खेल देश-दुनिया बिहार राजनीति व्यापार\nSep 11, 2014 अमित शाह, टेनिस. दवा घोटाला, योगी आदित्यनाथ, शेयर बाजार, सारधा चिटफंड\nपटना पुलिस कार्यालय में पेंशन प्रभारी के पद पर काम करत प्रशिक्षु अवर निरीक्षक दिनेश कुमार सिंह के बुध का दिने चार हजार रूपिया घूस लेत घरी गिरफ्तार कर लिहल गइल.\nमुख्यमंत्री जीतन राम मांझी के कहना बा कि उनुका सरकार में कैबिनेट में शमिल होखे का बारे में फैसला राजद आ कांग्रेस के करे के बा. उ त एकरा ला तइयारे बाड़न.\nदवा घोटाला का मामिला में नीतीश के दिहल क्लीनचिट पर सवाल उठावत भाजपा के कहना बा कि जवना घरी निविदा मँगावल रहे तब नीतीशे स्वास्थ्य मंत्री रहलें. एकरा बाद जब अक्टूबर 2013 में अधिवक्ता मो.शाहनवाज हुसैन दवा खरीद में घोटाला के सवाल उठवले तबो कवनो कार्रवाई ना भइल. एह समय नीतीश कुमार मुख्यमंत्री रहले. एह सब का बावजूद नीतीश के कइसे क्लीन चिट दे दिहल गइल बुझात नइखे.\nरोहतास जिला के नोखा थाना के केकही गांव में परसो रात एगो घर में घुस के एगो औरत से कुकर्म कइल गइल.\nरोक का बावजूद योगी आदित्यनाथ बुध का दिने लखनऊ में एगो चुनाव सभा में भाषन दिहलें. भाषण देत घरी मैदान मे पुलिस के दमदार मौजूदगी का बावजूद योगी के भाषण देबे से रोके के कोशिश ना भइल. एह घटना का बाद चुनाव आयोग लखनऊ के डीएम से जानकारी मँगवले बिया. योगी के कहना बा कि उनका के बेवजह परेशान कइल जा रहल बा.\nउत्तर प्रदेश के राज्यपाल राम नाईक प्रदेश के अखिलेश यादव सरकार से पूछले बाड़न कि अल्पसंख्यक आयोग के अध्यक्ष के कवना बिना पर कैबिनेट के दर्जा दिहल जाव.\nपिछला लोकसभा चुनाव का दौरान मुजफ्फरनगर के एगो चुनाव सभा में दिहल भाषण के भड़काउ बतावत यूपी पुलिस भाजपा अध्यक्ष अमित शाह का खिलाफ चार्ज शीट कोर्ट में दाखिल कइले बिया. तब अमित शाह कहले रहल कि ई चुनाव अइसन वइसन चुनाव ना ह. ई चुनाव अपना अपमान के बदला लेबे वाला चुनाव ह.\nपिछला महीना सगरी देश के नजर बिहार के उपचुनाव पर रहल त एह महीना यूपी के उपचुनाव पर बा. एहिजा विधानसभा के 11 गो आ मैनपुरी लोकसभा सीट खातिर उप चुनाव होखे जात बा आ एक बेर फेरू भाजपा आ सपा आमने सामने बावे लोग. नरेन्द्र मोदी आ मुलायम सिंह यादव दुनू जने ला ई उपचुनाव बहुते अहम हो गइल बा. हार जीत से विधानसभा पर कवनो असर नइखे पड़े वाला बाकिर देश का राजनीति पर जरूर पड़ी.\nइलाहाबाद उच्च न्यायालय वाराणसी के आध्यात्मिक आ पुरातात्विक महत्व के घाट आ ओकरा नियरा गंगा किनारेे 200 मीटर ले कवनो तरह के निर्माण पर लागल रोक का खिलाफ उत्तर प्रदेश सरकार के अर्जी पर काल्हु सुनवाई करी.\nदेवरिया जिला के रामपुर कारखाना इलाका में पुरान झगड़ा का चलते कुछ लोग एगो मेहरारू के छूरा मार के मुआ दिहल.\nदेवरिया जिला के सदर कोतवाली इलाका मे मंगल का रात बाप बेटा के मौत आग से जरला से हो गइल. मामिला में कुछ लोचा बूझात बा.\nबसपा नेता आ विधायक रहल सुरेश तिवारी का खिलाफ एगो पत्रकार के धमकावे के मामिला दर्ज करे के आदेश गोरखपुर जोन के पुलिस महानिरीक्षक एस.के. माथुर दे दिहले.\nआजमगढ के मुबारकपुर इलाका में एगो दलित युवती के बलात्कार का बाद ओकर हत्या के कोशिश करे के मामिला सामने आइल बा.\nगोण्डा जिला के नवाबगंज इलाका में जमीन ले के भइल मारपीट आ फायरिंग से एक आदमी के मौत हो गइल आ दू जने घवाहिल हो गइले.\nबाढ़ के पानी घटला से जम्मू कश्मीर में रहत आ बचाव के काम में तेजी आइल बा. अबले नाहियो त अस्सी हजार लोग के बाढ़ से निकाल के सुरक्षित जगहा चहुँपावल गइल बा. अनेके इलाकन में मोबाइल सेवा बहाल हो गइल बा. जम्‍मू पूंछ आ जम्‍मू डोडा सड़क के मरम्मत का बाद ट्रे्फिक खातिर खोल दिहल बा. कटरा ले रेलो सेवा शुरू हो गइल बा.\nझारखंड मुक्ति मोर्चा छोड़ के भारतीय जनता पार्टी में शामिल होखे वाला विधायक साइमन मरांडी बुध का दिने विधानसभा के सदस्यता से इस्तीफा दे दिहले.\nतमिलनाडु के एगो सत्र न्यायालय भारतीय जनता पार्टी के नेता सुब्रमण्यम स्वामी के मुख्यमंत्री जयललिता के मानहानि करे का आरोप का बारे में समन जारी क के 30 अक्टूबर के अदालत में हाजिर होखे के कहले बावे.\nसारधा चिटफंट घोटाला में बुध का दिने तृणमूल के सासंद सृंजय बोस से सीबीआई कड़ा पूछताछ कइलसि. शक के सूई तृणमूल का तरफ बढ़ल जात बा.\nकेन्द् सरकार अगिला साल दिहल जाए वाला पद्म पुरस्कारन खातिर आम जनता से नाम प्रस्तावित करे के कहले बिया.\nआर्थिक मामिला के मंत्रिमंडलीय समिति बिहार, उत्‍तर प्रदेश, छत्‍तीसगढ़ अउर उत्‍तराखंड में आधार कार्ड बनवावे के पाँचवा दौर के मंजूरी दे दिहले बिया. अगिला साल ले एक अरब आधार कार्ड बनावे के निशान तय भइल बा.\nआर्थिक मामिला के मंत्रिमंडलीय समिति विनिवेश से 43 हजार करोड़ रूपिया जुटावे खातिर कोल इंडिया लिमिटेड, ओएनजीसी आ एनएचपीसी के सरकारी शेयर के कुछ हिस्सा बेचे के मंजूरी दिहलसि.\nचीन से एकतरफा व्यापार का चलते होखत असंतुलन खतम करे ला भारत चीन से कही कि उ भारत में आपन मैनुफैक्चरिंग कारखाना लगावे.\nबंबई शेयर बाजार के सेंसेक्‍स आजुओ गिर के बंद भइल. आजु के गिरावट एक दिने में 208 अंक के रहल जवन पिछला एक महीना के सबले तेज गिरावट रहल. रूपियो डालर के मुकाबले 35 पइसा कमजोर हो गइल.\nअखिल भारतीय टेनिस संघ लिएंडर पेस, सानिया मिर्जा, सोमदेव देववर्मन, अउर रोहन बोपन्ना के एशियाई खेल से हटे के इजाजत दे दिहलसि.


संजीव कुमार जी के लिखल भोजपुरी कहानी गद्दी | जोगीरा\nHome भोजपुरी साहित्य भोजपुरी कथा-कहानी संजीव कुमार जी के लिखल भोजपुरी कहानी गद्दी\nपरनाम ! स्वागत बा राउर जोगीरा डॉट कॉम प, आयीं पढ़ल जाव संजीव कुमार जी के लिखल भोजपुरी कहानी गद्दी, रउवा सब से निहोरा बा कि पढ़ला के बाद आपन राय जरूर दीं, अगर रउवा संजीव कुमार जी के लिखल भोजपुरी कहानी अच्छा लागल त शेयर जरूर करी।\n“का रे बबुआ, अभी ले, इहे ले जनल सन, तनी सब गद्दी पर कब बैठ के मजा लेब सन” इ बात सुन के रामु के मन मे बड़ा दुख लागल। बड़ी दिन से इ प्रयाश मे लागल बाड़न की केहु लेखान गद्दी पर बैठल जाव की मन खुश हो जाव, आ औरि लोग खानी, हमहू गद्दी पर बैठे वाला कहइ ती। ओहिजा सोनुआ , मंसुखवा, हसमुखवा सब गद्दी पर बैठ के मजा लेत बाड़न सन, आ हम अभी ले ना बइठनि।\nरामु तु कबहु ना बईठ पइब। रामु के रोज रोज एकेगो बतिया सुन के मन थाक गइल। खाली ओकरे बारे मे सोचस। दिने मे रामु सपनाए लगलन, कि आह गद्दी पर बैठल बानी, धरती के ऊपर , हवा मे, वाह केतना मजा आ रहल बा, पाव जमीन पर नइखे पड़त,पूर्वा हवा से बात हो रहल बा, मुड़ी के बाल एइसन लहरात बा जइसन कि पनिया मे हिलोर उठल बा, आस पास के लोग अइसन देखत हउअन, जैसे कोई राजा महाराज हउअन, …….\nए रामु चल चल, स्कूले चले के बा, सोनू आवज देहलन।\nठीक बा चलत बानी, रामु कहलन।\nबतकहि करत चल दिहल लो, स्कूल । सोनू बतिया बतियावत मे कहलन, रामु जबले तु तीन चार बार गिरब ना, जबले कहि कटाई ना, तबले ताहरा गद्दी पर बैठे के मौका ना मिली, गद्दी पर बइठ के मजा ना ले पईब। अब त इ बात रामु के दिमाग मे घर कर गइल, बेचारु रामु, टेंशन मे आ गइलन। तले स्कूल आ गइल।\nप्रार्थना के बाद स्कूल लाग गइल। सबे क्लास मे बइठ गइल लो। आज शनिचर रहे, संजीव सर के क्लास रहे, हमनी इंतजार करी सन रोज शनिवार के ओ दिन संजीव सर, एगो कहानी सुनावेनि और आपदा प्रबन्धन के बारे मे बतावेनी। संजीव सर आज खाली कहानी सुनावे के कहनि।\nसंजीव सर कहानी शुरू कईनी….\nसब बच्चा लोग के आज हम सायकल पर एगो कहानी सुनाईब।\nएगो आदमी सायकल चलावे के ना जानत रहलन। उनकरा सायकल चलावे के मन कइलस।आपना मेहरारू से कहलन, मेहरारू खिसिया गइल, लइका सुन के हसे लगल सन कि हमनी के बाबु जी 40 साल के उम्र मे सायकल से चालिहन। अब यार सन के लगे गइलन, जे सुने से हसबे करे। मन मे आइल बा त सिखबे करेम। उनकर नाम रहे हीरालाल। यार सब मिल के एगो सायकल सिखावे वाला उस्ताद के खोजल लोग।………\nजब सायकल सिख लिहलन, त शहर मे घूमे निकल लन। धीरे धीरे आखिर मे मेहनत कई के सिख ही लिहलन।\nसंजीव सर कहानी के आखिर मे बतईनि की लगन होके त कुछउ भारी नइखे सब आसान बा। लगन से पढ़ लेब लो त एक दिन बड़का अधिकारी भी बन जइब।\nरामु के मन मे बात बइठ गइल। स्कूल के छुट्टी भ गइल। रामु अब शाम मे खूब मेहनत कइलन, पहिले त कैची चलाये के सिखलन, धीरे धीरे गिरत ढ़ीमलात सीखत गइलन, एक दु हालि गोड़ भी कटा गइल, लेकिन तबहु प्रयाश ना छोड़लन। धीरे धीरे एक दिन गद्दी पर बैठ, के हवा से बात करे लगलन। खूब मजा आइल। लागत रहे की राजा साहब जा रहल बाड़न। गद्दी माने सायकल की सीट, जऊन कौनो राजगद्दी से कम कहा बा। हमनी भी बचपन मे सायकल सीखे मे बड़ी उत्साह दिखइले रहनि सन, बड़ी मजा आवे।\nएक दिन गांव मे संजीव सर,सायकल पर लोग के जागरूक करे ला रैली निकलले रहलन, अचानक से संजीव सर के नजर पड़ल, 10 साल के रामु भी जागरूकता रैली के हिस्सा बन गइल रहलन। संजीव सर के इ देख के बड़ी खुसी भइल।रामु अब पर्यावरण के बचावे मे ई अभियान के हिस्सा बन गइलन।खूब प्रशंसा सुन के रामु के मन गदगद हो गइल। रामु अब सायकल चलावे के सिख गइलन।\nअगिला दिन स्कूल मे उत्साही बच्चा के रूप मे संजीव सर, उनके टोपी औरि एगो टी शर्ट पहीनवनि जौना पर आगे पीछे सायकल के चित्र बनल रहे, जेहीपर लिखल रहे,” सायकल चलाइ, पर्यावरण बचाई।”\nसंजीव कुमार रंजन\nराजेंद्र नगर, गोपालगंज।\nपिछला लेखदीपक तिवारी जी के लिखल भोजपुरी कहानी पेट\nअगिला लेखविद्या शंकर विद्यार्थी जी के लिखल चार गो भोजपुरी गजल\nदेवेन्द्र कुमार राय जी के लिखल भोजपुरी कविता मुंह कहवां बोरीं


NPA के जाल में फंसी मोदी सरकार? अब संसद चाह रही रघुराम राजन की वापसी! – CNN Awaz News


भोजपुरी के नयकी हीरोईन प्रिया शर्मा – Anjoria\nभोजपुरी के नयकी हीरोईन प्रिया शर्मा\nभोजपुरी सिनेमा में जवन चेहरा तेजी से बढ़त आ रहल बा ऊ बावे प्रिया शर्मा के जे आजुकाल्हु नाहियो त दर्जन भर फिलिमन में आपन जलवा बिखेरत बाड़ी. संजोग से इहो हीरोईन गैर भोजपुरिया हई आ पंजाबी कुड़ी होखला का बावजूद जिनकर अबले कई गो भोजपुरी फिल्म प्रदर्शित हो चुकल बा. प्रिया शर्मा के भोजपुरी सिनेमा में शुरुआत भइल “मारे करेजवा में तीर” से आ अबले उनकर विक्रांत के साथे “दुल्हा अलबेला”, पवन सिंह का साथे “पवन पुरवईया”, विनय आनन्द का साथे “किसना कइलस कमाल”, सुदीप पाण्डेय का साथे “हमार ललकार” आ “हम हईं धरम योद्धा” रिलीज हो चुकल बाड़ी सँ. प्रिया के आवे वाली फिलिमन में निर्माता निर्देशक रामाकान्त प्रसाद के “लड़ाई ल अँखिया ए लौंडे राजा” आ “बारूद” का अलावे “प्यार करे ला करेजा चाहीं” आ “हार ना पाई प्यार हमार” शामिल बा. एह सबमें ऊ विराज भट्ट का साथे बाड़ी.\nसाफगोई से आपन बाति कहे वाली प्रिया शर्मा के कहना बा कि भारतीय परिधान में सजल गाँव के छोरी बनल नीक लागेला बाकिर कहानी के डिमाण्ड पर अपना के “एक्सपोजो” करे में उनका परेशानी ना होई.\nApne Begane of Manoj Tiwari on popular beats\nएगो फौजी का भूमिका में राजीव दिनकर


रिंकू घोष के दिहल गइल बेस्ट क्लासिकल एक्ट्रेंस सम्मान – Anjoria\nरिंकू घोष के दिहल गइल बेस्ट क्लासिकल एक्ट्रेंस सम्मान\nमार्च 27, 2012\nभोजपुरी सिनेमा के ड्रीम गर्ल रिंकू घोष के नयी दिल्ली का द्वारिका में आयोजित छठवां विश्व भोजपुरी सम्मलेन में बेस्ट क्लासिकल एक्ट्रेस सम्मान से सम्मानित कइल गइल. सम्मान कुणाल सिहं का हाथे दिहल गइल. पू्र्वांचल एकता मंच का तरफ से आयोजित एक समारोह के संचालन मनोज भावुक आ श्वेता तिवारी कइली.\nदर्शकन का दिल में जगह बना लिहली रिंकू घोष\nभोजपुरी सिनेमा के अनेके हीरोइन कैरियर बनावे का फेर में देह देखाके आ ग्लैमरस अउर बोल्ड किरदार से सुर्खी बटोरे ली. कुछ फिलिमन ले त ई चलि जाला बाकिर आखिरकार टिकेला उहे जेकरा में सेक्सी लुक आ ग्लैमर का साथे-साथ अदाकारियो के क्षमता रहेला. रिंकू घोष अइसने अभिनेत्रियन में गिनल जाली. ऊ एक्सपोजर से अधिका अपना एक्टिंग से दर्शकन का दिल में अपना ला जगह बनवले बाड़ी. एह मायने में रिंकी बहुते सफल रहल बाड़ी. फिल्म ‘बिदाई’ खातिर बेस्ट एक्ट्रेस के अवार्ड मिलल त बिहारी अस्मिता सम्मानो से नवाजल गइली. दिनेश लाल यादव का साथे ‘सात सहेलियां’, रवि किशन का साथे ‘बलिदान’, पवन सिंह का साथे ‘गठबंधन प्यार के’ अउर मनोज तिवारी का साथे फिल्म ‘अंधा कानून’ के ज़रिये लाईम लाईट में बनल रहली.\nएह साल भोजपुरी सिनेमा के ई ड्रीम गर्ल रिंकू घोष ‘केहू हमसे जीत ना पाई’ से मुंबई में शानदार आगाज कइली. एह फिल्म में उनुकर ग्लैमरस लुक पर हर दर्शक फिदा होके रहि गइल. रिंकू घोष के साल 2011 में आइल फिल्म ‘सईयां ड्राईवर बीबी खलासी’ बाक्स आफिस पर त ना चल पावल बाकिर उनुका अदाकारी खातिर बहुते तारीफ बटोरलसि. पहिला कवनो समीक्षा में बिहार के पत्रकार कवनो भोजपुरी फिलिम के चार गो स्टार दिहलन. चर्चित स्टार कुणाल सिंह के कहना रहल कि रिंकू घोष मौजूदा दौर के पद्मा खन्ना आ कुमकुम हई.\nहैदर काजमी के शूटिंग घरी मधुमक्खियन के हमला से भगदड़ मचल


नहले पे दहला – Anjoria\nTag: नहले पे दहला\nअप्रैल 30, 2011 OmPrakash Singh\nभोजपुरिया दर्शकन के चहेता टीवी चैनल महुआ के रियलिटी शो “नहले पे दहला” के ग्रैण्ड फिनाले पहली मई अतवार के साँझ सात बजे से देखावल जाई. एह फिनाले में चहुँपे…\nमहुआ टीवी पर चल रहल रियलिटी शो “नहले पे दहला” अब अपना मंजिल का तरफ तेजी से बढ़ रहल बा. आखिरी दू में चुनाये खातिर अब प्रतिभागियन के छह गो…\nनहले पे दहला में बप्पी लाहिरी\nअप्रैल 8, 2011 OmPrakash Singh\nमहुआ टीवी के गीतगवनई वाला रियलिटी शो “नहले पे दहला” में अबकी शनिचर बप्पी लाहिरी के धमाल रही. शो के शुरुआत बप्पी लाहिरी “याद आ रहा है तेरा प्यार” से…\nअप्रैल 2, 2011 OmPrakash Singh\nभोजपुरी चैनल महुआ टीवी पर देखावल जा रहल रियलिटी शो “नहले पे दहला” में अबकी बेर रोमांस के थीम राखल गइल बा आ सगरी प्रतिभागियन के रोमांटिके गीत गावे के…\nमहुआ टीवी के संगीत रियलिटी शो “नहले पे दहला” के आजु शनिचर का दिने देखावल जा रहल एपिसोड में आठ गो धुरंधर वाइल्ड कार्ड का सहारे आइल बाड़न जे पहिले…\nलोकप्रिय भोजपुरी टीवी चैनल “महुआ” पर प्रसारित हो रहल संगीत रियलिटी शो “नहले पे दहला” में शनिचर का दिन वाला एपिसोड में होली के हड़दंग देखे के मिले वाला बा.…


एन. डी. देहाती: May 2012\nअइसे ही जब कोख मराई, रंडुहा रहि जइहे कई भाई\nप्रकृति की व्यवस्था में जीवन के गाड़ी खातिर दु पहिया जरूरी बतावल गईल। समाज के लोग संतति बढ़ावला में सावधानी ना बरती त सामाजिक संरचना गड़बड़ा जाई। जेतने लक्ष्का ओतने लक्ष्की रही त सामाजिक ताना-बाना बनल रही। देश में चल रहल सरकारी गैर सरकारी आंकड़ा आ गणना गवाह बा, सामाजिक संरचना के गाड़ी गड़बड़ाति बा। कारन इ बा कि लगभग हर शहर में ‘कोखमरवन’के दुकान खुल गइल बा। दूसरका भगवान कहायेवाला लोग सेवा की पवित्र पेशा की जगह पर कोख जंचला के दुकान चलावला के लाइसेंस ले लिहलन। कोख जांचे लगलन, कोख मारे लगलन। कोख जंचवा के कन्या लोग के धरती पर पैदा भइला की पहिले ही सरगे भेजवावे वाला माई-बहिन लोग भी कम दोषी ना बा। बर-बेमारी के बाति छोड़ दिहल जा , त कवन जरूरी बा कोख जंचववला के। कुछ प्रकृति पर कुछ भगवान पर भी भरोसा राखल जा सकेला। एगो सव्रे में खुलासा भइल कि देश की राजधानी दिल्ली में बबुनी लोग के संख्या प्रति हजार बबुआ लोग पर 886 पहुंच गइल बा। अब बताई 134 बाबू लोग का भांवर घुमे खातिर कवनो दुलहिन ना मिली त रंडुहे न रहिहें। सुने में त इहो आवत बा कि हरियाणा प्रांत में लक्ष्की खरीद के आवति हई सन्। हीरो आमिर खान के एगो टीवी कार्यक्रम में देखलीं कि उ बतावत रहलें कि सबसे ज्यादा भ्रूण हत्या गरीब आ अनपढ़ लोग करावेलन। हम उनकी येह बात के ‘झूठमेव जयते’ बतावत हई। रउरो अपनी आस-पास नजर दौड़ाइब त इहे पाइब कि जे सभ्य बा, शिक्षित बा, संपन्न बा उहे ज्यादा कोख जंचवावत बा, कोखमरवावत बा। जवन महतारी लोग कोख में बेटी के हत्या करावत हई बुढ़ौती में उनकर बड़ा गंजन होई। जब बेटा-पतोहि सेवा-टहल ना करिहन त बेटी के अभाव बहुते खली। हम दावा की साथे कहत हई, रउरो अपनी आसे-पासे देखि लेइब बुढ़ौती में माई- बाप के जेतना सेवा बिअहल-दानल बेटी अपनी ससुरा से आके क दीहें ओतना उनकर उत्तराधिकारी होखे वाला, सजो संपति लेबे वाला बेटा-पतोहू ना करिहन। एही से हम कहत हई कि कोख में बेटी के जनि मुअवाई, सामाजिक ताना-बाना के बनल रहे दीं। अब सुनीं कविताई-\nअइसे ही जब कोख मराई।\nरंडुहा रहि जइहन कई भाई।।\nपढ़ल लिखल लोग हत्यारा।\nसभ्य समाज में बहल इ धारा।।\nकइसे चली जीवन के गाड़ी।\nपूछ रहल बा एक अनाड़ी।।\nबनल रहे दीं ताना-बाना।\nकन्या भ्रूण हत्या न करवाना।।\n--नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के 31 मई 12 के अंक में प्रकाशित है\nबाबुजी हमरा के ओइजा ना बिअहब..\nजेठ की तपत दुपहरी में आज फिर बेटी के बियाह खोजे ज्योहि मनबोध मास्टर घर से बहरिआये के तैयारी करत रहलें कि मस्टराइन हाथ में अखबार लेके आ गइली। कहली- महराजगंज की प्रियंका की राह पर संतकबीर नगर के ज्योति भी चल पड़ली। शौचालय की अभाव में उहो ससुरा छोड़ मायका के राह ध लिहली। कुशीनगर में शौचालय की अभाव में एगो दूसरकी प्रियंका नादानी कù बइठली, माहुर खा लिहली। मास्टर बोललें- अगर येही तरे दुलहिन लोग धकाधक घर छोड़ के भागे लागी तब तù-‘ बिन घरनी घर भूत के डेरा’ के हाल हो जाई। मास्टर-मस्टराइन के बाति चलते रहे कि उनकर बिटिया भी आ गइली। अपनी मन के उदगार अपनी बाबुजी से व्यक्त करे लगली। हम ओही बेटी के बाति अपनी कविता की माध्यम से रउरा सभ तक पहुंचावल चाहत हई, जरूर गुनब-\nबदली समाज अब स्वच्छता अभियाने से, जागरुक होत हई घर-घर बबुनिया।\nबाबुजी हमरा के ओइजा ना बिअहब, जवना घरे बनल ना होई लैटिनिया।।\nदेखीं महराजगंज प्रियंका सखी का कइली, ससुरा के छोड़ मायका गइल दुलहिना।\nसौम्या अग्रवाल जिलाधिकारी ओइजा के, ब्रांड अंबेस्डर के कइली घोषनिया।।\nसंतकबीर नगर की मेहदावल क्षेत्रे में, बढ़या ठाठर गांव के दुसरकी कहनिया।\nयेही शौचालय की कारन ही ससुरा त्याग, नैहर में लौट गइली ज्योति दुलहिनिया।।\nकुशीनगर में बहू विदेह कइली, माहुर खाके मिटावल चहलीं जिन्दगनिया ।\nहाटा कोतवाली के लालीपार गांव में, येही दुखे प्रियंका कइली नदनिया।।\nबोलीं बेटाबालन से आपन डिमांड देखें, दान आ दहेज देखें बड़की रकमिया।\nसमधी बन सीना फुलावला से पहिले, शौचालय बनवावें अपनी मकनिया।।\nबड़का खानदानी गुमानी अभिमानी, चाहें बावन बीघा बोआइल होखे पुदनिया।\nडूबी जाई पगड़ी, मोछियो उखड़ जाई, जहिया दिन घरवा से भागि जाई कनिया।।\nशादी बियाहे में बहुते प्रदर्शन बा, गाड़ी-घोड़ा, खान-पान, नचनिया-बजनिया।\nमंगन दहेज के लुटावत हवें पइसा, गारि लिहलें बेटिहा से एडवांस में रकमिया।।\nसुनीलां की जेल में भी बनल शौचालय बा, ओकरा घर जेल से भी बदतर कहनिया।\nसौ गो बेमारी धरी एके बाथरूमें बिन, रोइ रोइ बाबुजी से कहेले बबुनिया।।\nबाबुजी हमरा के ओइजा ना बियहब, जवना ना घरे बनल होई लैटिनिया।\n-नर्वदेश्वर पाण्डेय देहाती का यह भोजपुरी लेख राष्ट्रीय सहारा के 24 मई 2012 के अंक में प्रकाशित है .\nबाबा जय गुरुदेव कहते थे सत युग आयेगा बाबा जयगुरुदेव पर राधास्वामी मत का प्रभाव रहा और गो सेवा हो या खेती या जनसेवा, बाबा ने यह मत कभी नहीं छोड़ा। लंगर की परंपरा में सूखी रोटी, मूली, हरी मिर्च और कम नमक और बिना लाल मिर्च वाली दाल का भोजन हो। या फिर जात-पात पूछे बिना सामूहिक विवाह कराने का उनका मंतव्य, हर मामले में वह राधा स्वामी मत से प्रभावित रहे।जानकारों की मानें तो बाबा जयगुरुदेव इस वर्तमान समय में ऐसे बिरले और असरकारी फकीर रहे, जिनके भक्त वास्तव में कोई नशा नहीं करते, न मांसाहार खाते हैं न शराब का सेवन करते हैं। और तो और नामयोग साधना मंदिर के दानपात्र में भी उसी को दान देने का आदेश है, जो किसी प्रकार का व्यसन न करता हो। बाबा ने जो टाट भक्तों को पहनाया, उसकी सालों आलोचना हुई, पर यह टाट इतना विशेष था कि इसे हर कोई नहीं पहन सकता था, जब तक कि बाबा का आदेश न हो जाए।\nजयगुरुदेव अपने प्रवचनों में हमेशा गरीब दास जी, शिवदयाल जी, सहजो भाई, चरण दास की वाणी, राधास्वामी मत के सार वचन, मीरा बाई, कबीर और घट रामायण का उल्लेख करते थे। उनके भजन और कीर्तन भी फकीरी वाले ही थे। मीरा के भजनों से वह हमेशा प्रंभावित रहे।उनकी बात जहां दुनियादारों को समझ नहीं आयी, वहीं बाबा ने भी उनकी कभी परवाह नहीं की। उन्होंने बताया कि सुरत (आत्मा) दो आंखों के बीच बसती है। वह मनुष्य की आवाज नहीं सुनती बल्कि आकाशवाणी सुनती है। आकाशवाणी के शब्द के जरिए आत्मा इह लोक में उतार कर लायी गयी है। वह कहते कि स्वर्ग, वैकुंठ से आगे भी मंडल और लोक हैं। एक बार पहुंचने के बाद भी नीचे आ सकते हो। और केवल कोई पहुंचा हुआ संत ही वहां तक पहुंचा सकता है। वह गुरु शब्द को ब्रह्म के समकक्ष रखते और उसी की महिमा का बखान करते। उन्होंने अनुभव किया कि बिना शाकाहार अपनाए इंसान निराकार प्रभु का अनुभव नहीं कर सकता, तो उन्होंने इसे अभियान से जोड़ लिया। आश्रम से जुड़े बाबा के प्रमुख अनुयायी संत राम कहते हैं कि बाबा पर वे लोग ज्यादा लिख रहे हैं, जिन्होंने कभी बाबा को नहीं समझा। वह कहते थे कि देवी-देवता तो सृष्टि के ट्रस्टी हैं। असल प्रभु तो निराकार ब्रह्म है। उसी से जुड़ने की सीख देते। मेरे बाबूजी स्वर्गीय सुरेश पाण्डेय बाबा के अनन्यय भक्त थे . बाबूजी के निर्देश से हमने साईकिल से देश के 11 प्रान्तों का बाबा के काफिले में यात्रा की . बाबा की सादगी , बाबा का सत्संग , बाबा का अध्य्तामिक करिश्मा बहुत करीब से देखा हु . इसी से यह दावा कर रहा हु की बेफिक्र फकीर थे बाबा जय गुरुदेव. इमरजेंसी में इंदिरा गाँधी ने बाबा के पैर में बेदी डलवा कर तिहाड़ की काल कोठरी में डलवा दिया था . बाद में 77 के चुनाव में कांग्रेश का सफाया हो गया था.दरअसल बाबा के गुरु श्री घूरेलाल का जब देहावसान शुरू हुआ, तब भारत आजाद ही हुआ था। देश में कुरीतियों का बोलबाला था और लोग अंधविश्वास में फंसे हुए थे। उत्तर प्रदेश का पूर्वाचल इलाका तो सर्वाधिक पिछड़े इलाके में शुमार था ही, आध्यात्म की राह भी उनके सामने नहीं थी। तब बाबा ने सन 1952 में पहली बार वाराणसी से अपने प्रवचन की शुरुआत की। यह सिलसिला आगे बढ़ा तो बाबा के तेवर और आम संतों से अलग सोच भी सामने आने लगी। अधिकांश धार्मिक लोग जहां देवी-देवताओं की बात करते, वहीं बाबा निराकार ब्रह्म की शिक्षा देते और कुरीतियों, ढोंग व अंधविश्वास के खिलाफ खुलकर बोलते।धीरे-धीरे उनका विरोध बढ़ने लगा। विरोध तेज हुआ तो पूर्वाचल के लोग ही उनके साथ आए। इनमें भी गोरखपुर के अनुयायियों ने बाबा का सबसे ज्यादा साथ दिया। गोरखपुर के अनुयायी तो बाबा की सुरक्षा में वाराणसी, आजमगढ़, जौनपुर, बिहार व अन्य इलाकों में भी साथ जाते थे। संगत का असर ऐसा रहा कि यह कारवां बढ़ता गया और पूर्वाचल में बाबा जयगुरुदेव का डंका पिटने लगा। आश्रम का लगाव भी उनके लिए उतना ही अटूट होता गया। अब जब बाबा जयगुरुदेव नहीं रहे हैं तो पूर्वाचल के भक्तों की भीड़ भी सर्वाधिक देखी जा रही है। इनमें गोरखपुर, वाराणसी, आजमगढ़, देवरिया, जौनपुर, गौंडा, सोनभद्र आदि इलाकों के भक्त छाये हुए हैं। हालांकि महाराष्ट्र, मध्य प्रदेश, असम, नेपाल, राजस्थान, दिल्ली, पंजाब, गुजरात, हरियाणा के भक्त भी हैं। बाबा अपने प्रवचनों में अक्सर कहा करते थे-'सुनते जाना, सभी नर-नारी, जमाना बदलेगा.... जमाना बदलने वाले बाबा जमाना छोड़ गए . उनके ब्रह्मलीन होने की दुखदायी खबर पर कुछ अपनी श्रधा के शब्द अर्पित करते हुए उन्हें नमन करता हु - नर्वदेश्वर पाण्डेय देहाती\nसड़क की किनारे भूजावाला के ठेला। पेट की खातिर दहकत दिन की आंच में देहि झउंसत, भूजा भूजत भूखाइल सधारन मनई के भूख मेटा के आपन पेट पालला के पर्यत्न। नीली बत्ती लगावल बेलोरो से उतरत सिपाही। चार मुट्ठा चना-चिउरा सुखले चबा गइलें,उपर से गारी-फजिहत, ठेला हटावला के आदेश। चालान के रसीद, सड़क पर ठेला लगवला के सजा 200 रुपया। मनबोध मास्टर देखि के दंग रहि गइलें। बोललें- कंकरी के चोर कटारी से मरात बा। जवना देश में भ्रष्टाचार के तूती बोलत बा। विकास की नाम पर सड़क खोद के छोड़ दिहल गइल बा। नाली-नाबदान त भरले बा, आसपास कूड़ा के ढेर लागल बा। गांवन से बिजली नदारद बा। शहर के पुलिस सहायता केंद्र वसूली केंद्र के रूप में स्थापित। प्रदेश से लेके देश तक बारी-बारी लूटे के तैयारी। उनकर उ दिन बीत गइल, जब तूती बोलत रहे। सोने के चिरई कहाये वाला अपनी देश के जेतना गोरका अंगरेज ना लूटलें ओसे ज्यादा आजादी की बाद खद्दरधारी लूट मरलें। देश में बहुत जांच चलत बा। बहुत घोटाला भी होता। ठेला वाला के डंडा मार के भ्रष्टाचार ना भगावल जा सकेला। भ्रष्टाचार त लोग की आचार, व्यवहार, नेति, नियम, कानून में रचि-बसि गइल बा। इ परिपाटी चलते रही, केहू भीतर जाई, केहु बाहर आई। ‘राजा’ बाहर अइले, ‘रानी’ के भीतर भेजे के तैयारी होखे लागल। ‘भइया जी’\nनया खुलासा कइलें। चालीस हजार करोड़ के घोटाला। बइसे भी ‘बहन जी’ की राज में सत्तावन सौ करोड़ के एनआरएचएम घोटाला, बारह हजार करोड़ के मनरेगा घोटाला, ग्यारह सौ अस्सी करोड़ के चीनी मिल बिक्री घोटाला, एक सौ बीस करोड़ के टीइटी घोटाला प्रकाश में आ चुकल बा। जइसे छप्पन,ओइसे घप्पन। चालीस हजार करोड़ इहो सही। घाव चाहे कट्टा के होखे चाहे छुरी के। लापरवाही के होखे चाहे मजबूरी के। जब जहरीला हो जाई त आपरेशने इलाज बा। भ्रष्टाचार की प्रायश्चित खातिर बढ़िया जगह तिहाड़ ही बा। देश की हालत पर इ कवित्तई बहुत सधत बा-\nकंकरी के चोर , कटारी से मराई।\nलूटेरन के ऊंचकी, कुरसी दियाई।।\nकहिया ले देश में अनेति अइसे चली।\nकिकुरी ईमानदार, फइली बाहुबली।।\nबहुत भइल पहरा, भ्रष्टाचार भइल गहिर।\nदेश भइल खोंखड़, घाव भइल गहिर।।\nकेके हम कुरुप कहीं, केकर सुन्नर मोहड़ा।\nघिन्न आवे देख के नेतवन के चेहरा।।\n-नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के 17 मई 12 के अंक में प्रकाशित है .\nकेतना ठंडई देई, टॉनिक इ बिहारी सतुआ ना चना के ह, हवे इ खेसारी\nगरमी के दिन, पसीना से लतफत मनई। राहत के भी बहुतै इंतजाम। खानपान में जे परहेज ना करी. उ पछताई। मनबोध मास्टर के ज्ञान के गंठरी तब खुलल जब अपने कपारे पड़ल। घाम में हकासलप्िायासल रहलें, पुरनिया लोग के बाति याद आइल कि घाम से आके तुरंते पानी ना पिये के चाहीं। सो तनि देर पेड़ की नीचे छंहइलें। फिर सोचले कुछ ठंडई लिया जा। कोल्ड ड्रिंक की नाम पर मास्टर के मुंह तबे से टेढ़ हो जाला जबसे बाबा रामदेव के प्रवचन सुनलें। कोल्ड ड्रिंक माने लैट्रिन साफ करे वाला लिक्विड। मास्टर के नजर सड़क की किनारे लागल एगो ठेला पर परल। ठेला पर माटी के बड़वर घड़ा, उपर से मोटवर अक्षर में लिखल रहे-‘ बिहारी टॉनिक’। ठंडई। कुछ पुदीना के हरिअर पतई देखि के बिचार बनल कि सतुई पी लीहल जा। सतुआ अइसन चीज में महंगी की मार से दस रुपया गिलास हो गइल बा। खींच के दु गिलास पी के मास्टर जब्बर डकार मरलें। कुछुए समय बाद पेड़ गुड़गुड़ाए लागल, जीव घवराये लागल, माथा चकराये लागल। सब गैस के कमाल। उम्माùù उम्माùù करत कवनो ना घरे पहुंचले। दुनो पवन चालू हो गइल, मतलब उपर से उल्टी, नीचे से दस्त। अब जीव कइसे रही मस्त। डाक्टर बुलावल गइलें। अल्ला भिड़वले। पूछलें-का खा लिहलीं ह मास्टर साहब। मास्टर साहब बतवलीं- चना के सतुआ, बिहारी टॉनिक। डाक्टर बतवलें-फूड प्वायजनिंग हो गइल बा। बोतल-ओतल चढ़ल। देहि में सुई खोंसाइल। मामिला फरियाइल। डाक्टर साहब बतवलें- दरअसल, चना की जगह पर बाजार में खेसारी, मटर आ मकई के सतुआ मिलावट क के बेचल जाता। फायदा की जगह नुकसान करत बा। खेसारी उ बेमारी पैदा करे ले जवना से लोग के जांगर-पांजर गायब हो जाला। तंदरुस्त मनई के लगड़ी बेमारी हो जाला, आदमी अपाहिज हो जाला। मास्टर साहब की हालात पर कुछ कवित्तई देखीं-\nकेतना ठंडई देई, टॉनिक इ बिहारी।\nसतुआ ना चना के ह, हवे इ खेसारी।।\nगरमी से मिली नाही, पियले इ राहत।\nलंगड़ी बीमारी मिली, मोल मिली आफत।।\n-नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के 10 मई 12 के अंक में प्रकाशित है .\n’सोना‘ बेचने का रोना- नर्वदेश्वर पाण्डेय देहाती\nगोरखपुर (एसएनबी)। रबी की प्रमुख फसल गेहूं किसानों का ‘सोना’\nहै। अपनी उपज को बेचने में किसान को इतने पसीने बहाने पड़ रहे हैं, जितने उगाने से कटाने तक नहीं बहे। सरकार ने गेहूं खरीद केन्द्रों पर बहुत से नियम बनाए हैं। नियमों को ताक पर रखकर खरीद हो रही है। अपनी उपज का दाम लेने में किसानों को एड़ी-चोटी का दम लगाना पड़ रहा है। तौल के बाद कहीं चेक के लिए परेशान तो कहीं चेक के भुगतान के लिए बैकों का चक्कर। हकीकत यह है कि किसानों का सोना बेचने का रोना। गेहूं क्रय केन्द्रों का नियम यह है कि खरीद के तुरन्त बाद केन्द्र प्रभारी किसान को एकाउंटपेई चेक दे दें। अगले दिन किसान बैंक में चेक देकर भुगतान ले लें। नियमों की अनदेखी का आलम यह है कि गोरखपुर, बस्ती, संतकबीरनगर, सिद्धार्थनगर, महराजगंज, कुशीनगर व देवरिया में ज्यादातर किसानों को बहुत पापड़ बेलने के बाद भी 15 दिन पहले बेचे गये गेहूं का भुगतान नहीं मिल सका है। मध्य प्रदेश के किसानों को वहां की सरकार प्रति ुकुन्तल सौ रुपये बोनस दे रही है। लेकिन उत्तर प्रदेश के किसानों को बोनस नहीं मिल रहा है। ऊपर से कई जगहों पर नमी के नाम पर प्रति कुन्तल पांच किलोग्राम की कटौती की शिकायत आयी है। गेहूं क्रय केन्द्रों पर गड़बड़ी की लगातार शिकायतों को देखते हुए प्रदेश सरकार ने छापामारी का निर्देश दिया है। प्रमुख सचिव, सचिव, जिलाधिकारी स्तर के अफसरों को मंगलवार को सघन छापेमारी का निदर्ेेश दिया गया है। गेहूं खरीद का लक्ष्य गोरखपुर जनपद के लिए 79.674 हजार मी.टन रखा गया है। अप्रैल 30 तक 18.484 हजार मी.टन खरीद हो चुकी है। किसानों को खरीद के दिन ही चेक न देने पर पीसीएफ, राज्य कर्मचारी कल्याण निगम, नैफेड को सख्त हिदायत दी गयी है किसानों को समय से चेक दे दें। जून तक शतप्रतिशत खरीददारी के लक्ष्य को पूरा करने का निर्देश शासन स्तर से मिला है। अप्रैल माह के अंतिम दिन तक संतकबीर नगर में 4768 मीट्रिक टन, सिद्धार्थनगर में 5771 मीट्रिक टन, बस्ती में 6589 मीट्रिक टन की खरीद हो चुकी है। बस्ती मंडल में विभिन्न खरीद एजेंसियों पर किसानों का 3.61 करोड़ रुपया बकाया चल रहा है। बस्ती की जिलाधिकारी एस मथुशालिनी ने शासन की मंशा के अनुरूप सभी क्रय केंद्रों पर गेहूं खरीद करने का कड़ा निर्देश भले ही दिया है मगर तमाम क्रय केंद्रों पर किसान विगत दो-तीन दिनों से ट्रैक्टर-ट्राली पर गेहूं लाद कर तौल का इंतजार कर रहे हैं। कुशीनगर में क्रय केंद्रों की हालत खस्ता है। केंद्रों पर केवल बैनर लहरा रहे हैं। सोमवार को एआर कोआपरेटिव सतीश चंद्र मिश्रा ने जिले के आठ केंद्रों का निरीक्षण किया। हाटा तहसील में पड़री व कोहरौली के केंद्रों पर केवल बैनर लटक रहे थे, किसानों ने बताया कि यहां कोई कर्मचारी नहीं है, उन्होंने तत्काल प्रभाव से दोनों प्रभारियों को निलंबित कर दिया। देवरिया में 18118 मीट्रिक टन गेहूं की खरीद हो चुकी है। महराजगंज के शाहाबाद स्थित सहकारी समिति पर बनाये गये गेहूं क्रय केन्द्र पर किसानों द्वारा वहां के सचिव के सम्बन्ध में काफी शिकायते प्रकाश में आईं हैं। वहां किसानों से प्रति कुन्तल 135 रुपया अतिरिक्त कमीशन देने के बाद ही उनका गेहूं तौला जा रहा है। किसानों की शिकायत पर भाजपा के विधायक बजरंग बहादुर सिंह ने मंगलवार को वहां पहुंच कर स्थिति की जानकारी ली, तथा जिलाधिकारी को मामले से अवगत कराया।\n- राष्ट्रीय सहारा ने मेरी यह खबर2मई 2012 को प्रकाशित की .\nजीडीए-नगर निगम के नीति, केहू से बैर, केहू से प्रीति\nबाबा गोरखनाथ के दोहाई। रउरी धरती पर कवो धुई रमत रहे। योग के अलख जगत रहे। नाथ के महिमा गावत में लोग ना थकत रहे। श्रद्धा आ आस्था से लोग के सिर नवत रहे। देश-दुनिया में गोरखपुर के डंका बाजत रहे। धर्म के जयकारा लागत रहे। बुद्ध, महावीर, गोरखनाथ, कबीर की तप से पूर्वाचल के जर्रा-जर्रा पवित्र रहे। समय अस करवट लिहलसि की सब बदल गइल। गली-गली मांस-मछली-मुर्गा के दुकान खुल गइल। सड़क पर उधियात मुर्गन के पांखि, बिखरत बकरन के हड्डी, नाली में बहत पशु-पक्षी के लहू देखि के घिन लागत बा। सड़क की पटरिन पर खुलेआम कसाईगिरी होत बा। मांसाहार से बर-बेमारी त बढ़ते बा, एअरफोर्स का भी खतरा लगत बा। खतरा एह बाति के बा की कहीं कवनो पशु-पक्षी की हाड़-मासु पर चील मेरड़ाइल आ कवनो विमान से टकराइल त बहुत नुकसान होई। एअरफोर्स, जिलाप्रशासन, जीडीए आ नगर निगम के अफसर लोग बइठक कइलें। तय भइल कि रामगढ़ताल, कूड़ाघाट आ नंदानगर से मीट-मछरी के दुकान हटा दिहल जाई। रामगढ़ताल वाला पुल की दुनो ओर तरकुलहा माई की नाव पर हड़िया में पकवल ‘शुद्ध मीट’ के दुकान खुल गइल रहे। बड़े-बड़े लोग जीभ लपकावत आवत रहले, आ होटल में मांसाहार के मजा उड़ावत रहलें। अति के गति बढ़ल त प्रशासन की मति में मामला घुसल। जीडीए जागल, रामगढ़ताल के पुल की पास के दुकान ढहा दिहल गइल। जनम के बिगरी, जबे सुधरी। अब लोग पूछत बा- ‘\nकूड़ाघाट में डेगे-डेगे जवन उड़ंतू (मुर्गा), डूबंतू (मछली), चरंतू (बकरी-बकरा)के मांस बिकात बा ओह पर नगर निगम आ जीडीए काहें मेहरवान बा?’ का करब भइया ! जवना नगर में मनई के जान सुरक्षित ना बा, ओहमा पशु-पक्षी की रक्षा के कवन ठेकान बा। सब ‘ एक हाड़’ (अपनी-अपनी हिसाब से अर्थ निकार लेइब सभे) की कारन होता । कुछ कवित्तई देखीं-\n‘एक हाड़’ नौ कुक्कुर बजावे।\n‘एक हाड़’ नौ चील बुलावे।।\n‘एक हाड़’ का गजब है खेला।\n‘एक हाड़’ पर लागे मेला।।\nमछली बकरा मुर्गा हाट।\nनाहीं कटाई कूड़ाघाट।।\nरामगढ़ पुल से हटल दुकान।\nगिरधरगंज में मेहरवान।।\nजीडीए नगर निगम के नीति।\nकेहू से बैर केहू से प्रीति।।\nगोरखनाथ के धरा पवित्र।\nकेतना बदलल भइल बिचित्र।।\n- नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के3मई 2012 के अंक में प्रकाशित है .\nकंकरी के चोर, कटारी से मराई, लूटेरन के ऊंचकी कुरसी...\nकेतना ठंडई देई, टॉनिक इ बिहारी सतुआ ना चना के ह, ह...\n’सोना‘ बेचने का रोना- नर्वदेश्वर पाण्डेय देहाती गो...\nजीडीए-नगर निगम के नीति, केहू से बैर, केहू से प्र...


गंगा के हाल – बेहाल - तारकेश्वर राय 'तारक' - मैना: भोजपुरी साहित्य क उड़ान (Maina Bhojpuri Magazine)\nHome तारकेश्वर राय 'तारक' Bhojpuri Lekh गंगा के हाल – बेहाल - तारकेश्वर राय 'तारक'\nगंगा के हाल – बेहाल - तारकेश्वर राय 'तारक'\nगंगा जवन देवलोक के नदी रहली उनके एह धरती पर आपन पुरखन के तारे खातिर आपन अथक प्रयास से ले आवे आला भागीरथ के नांव के नइखे जानत? लइकाई आ होशगर भइला के बाद आपन पुरनिया आ शास्त्र में हमनीके इहे पढ़ले सुनले बानीजा। भले बिज्ञान एहसे सहमत ना लउके। आस्था आ बिस्वाश अपना जगह पर बा बिज्ञान अपना जगह प। सचाई इ बा की गंगा हमनीके देश के मुख्य नदी के रूप में बहत आजो आँखि के सोझा साफ लउकत बाली। गंगा नदी हिमालय पर्वत के गंगोत्री ग्लेशियर के गोमुख से निकलेली आ गिरिराज हिमालय के बरफ टेघर टेघर के एह नदी में पानी के परवाह के टूटे ना देला सदा प्रवाह बनल रहेला,नदी में पूरा साल जल रहला के कारण ही एकरा के सदानीरा नदी के नांव से जाने ला दुनिया। हजारो कोश के दुरी के तय क के गंगा समुन्दर में समा जाली ओह मिलान के जगहा के गंगा सागर के नाँव से जानल जाला । इ हिन्दू धर्म के माने वाला लोगन खातिर एगो प्रमुख तीर्थ ह लोक कहावत के अनुसार "सगरो तीरथ बारम्बार बाकी गंगासागर एक बार"। गंगा खाली एगो नदी ना बलुक एगो सोगहग संस्कृति हइ। गंगा किनारे ही संस्कृति के पूरहर बिकाश भइल आ तीर्थ स्थल के निर्माण भइल। गंगा अपना यात्रा के दौरान कई प्रमुख तीरथ स्थल जइसे हरिद्वार, प्रयाग, काशी आदि जगहा से से गुजरेली रउवा कह सकतानी की एह जगहन के प्रसिद्धि में गंगा के पुरहर सहयोग बा। गंगा के उपयोगिता के, के नकारी? इहे उपयोगिता आ सुचिता के चलते गंगा के माई के संज्ञा देहल गइल बा। गंगा के पानी मे कबो कीड़ा ना परे सालों साल बोतल में रखला के बादो।\n"गंगा तेरा पानी अमृत छल छल बहता जाय" इ गीत सुन के हमनीके बड़ होइनी जा लेकिन गंगा के इ रूप बर्तमान में बा का? दिल पर हाँथ रख के सोचला के जरूरत बा। अब त बैज्ञानिक परीक्षण से भी इ साबित हो चुकल बा सदानीरा गंगा मइया का लाखन साल क पुरान अस्तित्व एगो बड़ियार खतरा क सामना कर रहल बा बर्तमान में। जनमानस के आस्था आ मानस में मौजूद गंगा आजो पवितर बाली निर्मल बाली। आजो जनमानस के पूरहर विश्वास बा कि गंगा के पानी अमृत के समान बा जीवन के अंतिम समय में तुलसी के साथ गंगा जल मुहें में पड़ जाव त कुल्हिये पाप धोवा जाइ लेकिन कड़वी सच्चाई इ बा की गंगा जल आचमन के त छोड़ दिहिं नहाए लायक भी नइखे बाँचल। नेशनल ग्रीन ट्रिब्यूनल के कहे के परल की सिगरेट से होखेवाला नुकसान क चेतावनी ख़ातिर जइसे ओकरा पाकिट पर सूचना छापल जरूरी बा ओइसने कुछ गंगा जी के पानी ख़ातिर सूचित कइल जाव। कबो जेकरा में नहइला मात्र से ही कुल्हिये पाप धोवा जात रहे उहे गंगा जनमानस के करनी के चलते खुदे दुषित के जहर पिये के मजबूर बाली । आज बिकाश के डेग के आगे बढ़ावे ख़ातिर बनल कल कारखाना आपन गन्दगी, आ शहर गांव के सीवर नाली के पानी सीधे गंगा में डाल दियाता । जगह जगह बाँध बनाके पानी के रोकल जाता कुछ जनसेवा के कार्यक्रम के गति देवे ख़ातिर ।\n'अविरल गंगा', 'निर्मल गंगा', 'नमामि गंगे' जइसन कई कार्यक्रम पर अबतक 50 हजार करोड़ रुपया से बेसी के आहुति दिया गईल बा सरकार प्रशासन द्वारा लेकिन नतीजा उहे ढाक के तीन पात । गंगा मइया क हालत पइसा बहववला से सुधरे वाला रहित त कबे सुधर गइल रहित लेकिन एके सुधारे ख़ातिर चाही निर्विवाद रूप से बहत साफ सुथरा पानी। कुल सरकारी योजना नियर इहो कुल योजना भरस्टाचार के आँधी में उधिया गइली स। आजकाल कुल्हिये राजनीतिक पार्टी अपना घोषणा पत्र में एके प्रमुख रूप से सामिल करताली स आ एकरा ख़ातिर भरपूर धन के बेवस्था के भी वादा बा। लेक़िन सभे जानता ई जनता के गाढ़ कमाई के पइसा कुल बंदरबांट हो जाइ। खाये कमाए के साधन अख्तियार क लेले बा गंगा माई के निर्मल करे के योजना।\nगंगा कवनो राजनीतिक पार्टी के ना हई की उनके रहमो करम पर बाली। गंगा के हालत के सुधारे ख़ातिर जरूरत बा दृढ़ इच्छाशक्ति आ सांच मन आ लगन के। गंगा के साथ खिलवाड़ एहि ख़ातिर होखता की जनता एकरा परती संजीदा नइखे ना ओकर मन एकरा ख़ातिर आंदोलित होखता। ई मुद्दा तबे परवान चढ़ी जब येह देश के युवा शक्ति के भागीदारी वाला जन आंदोलन के रूप लिहि। कुल्हिये काम सरकारे ना करी कुछ सुधार हमनियो के अपना आदत में करे के परी। आस्था पूजा त ठीक बा लेकिन उनकरा के निरमल करे के जिम्मेवारी हम आप सभकरा पर बा। आसा बा हमनियो के अपना कर्तब्य जवन गंगा के परती बा ओकरा के निभावे में पाछे ना रहल जाई।


बतकुच्चन – १८ – Anjoria\nबतकुच्चन – १८\nजुलाई 12, 2011 बतकुच्चन\nपिछला पखवारा जब डीजल किरासन आ रसोई गैस के दाम बढ़ावल गइल त लागल कि बिछी डंक मार दिहले होखे. बिछी मरला के दरद के लहर जइसन एह महँगाईयो के लहर उठे लागल बा. आ बिछी के लहर से याद पड़ल कि बरखा का चलते सगरो बिछलहर हो गइल बा आ सम्हरि के चलला के जरूरत बा. बाकिर एह बिछ लहर के बिछी के लहर से कवनो नाता ना होला. आ एह बिछलहर से वइसन लहरो ना उठे. पिछला दिने हमरा बिछीओ का लहर से अधिका दरद तब लउकल रहे जब एगो कवि जी का कविता में संपादक का गलती से भा प्रेस का भूल से बीछे के पीछे हो गइल रहे आ कवि जी दरद का मारे तड़प उठल रहले. प्रेस में त अतना बड़ बड़ गलती के इतिहास बा कि दोहरावे बइठल जाव त ओराई ना. बाकिर बीछे वाली बाति हमरा के बहुत कुछ सोचवा दिहलसि. सोचे लगनी कि बीछे चुने भा हेरे में का फरक होला. बीछे वाली बाति अब बहुते कम सुने के मिलेला. अधिका लोग चुने से काम चला लेला. हालांकि हम ओह चूना के बाति नइखी करत जवना के खइनी, कहल त जाला खइनी बाकिर असल में होखेला थूकनी, में मिलावे के कामे आवेला. चुनल चुनाव का तरह होला, जवना में कवनो समूह भा ढेर में से बढ़ियका के चुनल जाला. केहू खरबका के ना चुने. अलग बाति बा कि ऊ बाद में बहुते खराब निकल जाव. जबकि बीछल दुतरफा होला. आ बीछल नीमन बाउर दुनु के जाला. बउरका में से निमनका के बीछल जाले आ बउरका में से नीमनका के. जइसे कि सड़ल आम का ढेर में से बढ़ियका आम बीछल भा आम का टोकरी में से सड़लका के बीछल. हेरल एह बीछल भा चुनल से अलग तरह के होला. हेरल हेराइल चीझु के खोजे के कहल जाला. जइसे केहू भूसा का ढेर में हेराइल सूई के खोजे भा माथ में से ढील हेरे. सूई का ढेर में से सूई के हेरल ना जाव, चुनल भा बीछल जा सकेला. अब बीछल, चुनल, आ हेरल के मतलब साफ हो गइल होखी. अब रउरा नेता लोग में ईमानदार के हेरल मत शुरु कर दीं. शायदे भेंटाई. काहे कि समय पर रउरा बीछली ना आ सही के चुननी ना.\nभोजपुरी आन्दोलन से नेतवन के हटावल जाव\nबतकुच्चन – १९